text:
Ka tlwaelo lenyalo le be le le exogamous (balekane ntle ga sehlopha sa lelapa), yeo e bego e le pharologantšho ya Nguni ka kakaretšo. Ngwana yo mongwe le yo mongwe wa Nguni o belegilwe ka gare Kgoro ya botate gomme lenyalo gare ga kgoro ke sebe gomme ka molao le be le sa dumelelwa.
Magareng ga Mathosa, bao ba bego ba gapeletša kudukudu mabapi le se, lenyalo le be le efogwa ka dikgoro ka mola gare ga borakgolo ba banne ka moka. Lenyalo le be le le virilocal, seo se rago gore mosadi o be a dula le monna wa gagwe le batho ba gagwe.
Lenyalo gape le be le le polygynous, gomme dikgoši le banna ba humilego bao ba nago le Mehlape ye megolo ya dikgomo ba be ba nyala basadi ba bantši, ka dinako tše dingwe, ba be ba ba le basadi ba go feta ba bane. Ba be ba fapantšhwa go ya ka dintlo tša go fapana. Magareng ga Mathhosa, mosadi yo mogolo o be a le gare ga Ntlo ye Kgolo le Ntlo ya go le Letona.
Mosadi yo mogolo o be a na le maikarabelo a go tšweletša morwa le mojabohwa, morwa yo mogolo, yo a hweditšego maemo a tatagwe – o tla ba kgoši goba hlogo ya lapa ka morago ga lehu la tatagwe. Mosadi yo mogolo wa kgoši ka tlwaelo e be e le mosadi wa maemo, morwedi wa kgoši go tšwa mmušong wo mongwe (kgošigatšana ya Khoisan goba Thembu).
Moemedi wa monna, morwa wa mathomo wa mosadi wa kgoši wa ka lehakoreng le letona e be e le kgoši goba hlogo ya lapa, le mešunkwane, bana ba gagwe le balatedi. Le ge go le bjalo, o be a na le maikarabelo a go hloma mmušo gagwe goba lapa la gagwe ka go tšea lefelo le mpsha goba leo le bego le se na batho. Basadi ba bagwe ba be ba šoma go thekga (amaqadi) dintlo tše pedi tše kgolo gomme di be di fapantšhwa ka maemo ka tswanelo.
Ditlamorago tše bohlokwa tša kgoši go nyala mosadi yo mogolo ka moragonyana mo bophelong, ka morago ga manyalo a mangwe, ke morwa wa bona yo mogolo le gore mojabohwa e be e le yo monnyane go feta morwa wa gagwe yo mogolo a e itemogelwago. Se e be e le mothopo wa thulano magareng ga bobuti ba babedi.
Thulano ye ka magareng ga morwa yo monyane wa gagwe le morwa yo mogolo e tla feleletša ka yo monnyane a tšea bokgoši bja yo mogolo, go swane le Tshawe le Cirha bao ba boletšwego ka pele. Ka lehlakoreng le lengwe, e feletša ka karogany ka gare ga mmušo ka bo ona, go swana le tshenyo ya magareng ga Rharhabe le Gcaleka.
Ge monna a be a na le mosadi yo motee, le ge e le gore e be e sa tlwaelega magareng ga satšhaba, mosadi wa gagwe wa mathomo o be a ba Mosadi yo Mogolo gomme morwa wa gagwe yo Mogolo a ba mojabohwa.
Basadi ba monna yo a nago basadi ba bantši, yo mogwe le yo mongwe o be a na le lefelo la gagwe le methopo wa ekonomi ka dikgomo le mabele go fepa malapa le dintlo tša bona. Mosadi wa kgoši wa ka lehlakoreng le letona ka tlwaelo o be a na le motse wa gagwe kgole le motse wo mogolo.
Ge monna a be a na le mosadi yo motee, le ge e le gore e be e sa tlwaelega magareng ga satšhaba, mosadi wa gagwe wa mathomo o be a ba Mosadi yo Mogolo gomme morwa wa gagwe yo Mogolo a ba mojabohwa.
Basadi ba monna yo a nago basadi ba bantši, yo mogwe le yo mongwe o be a na le lefelo la gagwe le methopo wa ekonomi ka dikgomo le mabele go fepa malapa le dintlo tša bona. Mosadi wa kgoši wa ka lehlakoreng le letona ka tlwaelo o be a na le motse wa gagwe kgole le motse wo mogolo.
Tšhutišo ya dikgomo (ikazi) go tšwa go baemedi ba monna go ya go baemedi ba sehlopha sa basadi e be e laetša go tempa lenyalo le go lefa tshenyo go tate wa mosadi ka ga tahlegelo ya mošomo wa gagwe. Lenyalo le dipoledišano magareng ga malapa a mabedi a na le go ba boima le go tšea sebaka, kudukudu ge go etla mo tabeng ya tefo ya dikgomo tšeo di swanetšego go fetišetšwa.
Tšhutišo ya dikgomo e be e šoma bjalo ka sebopego sa netefatšo: ge mosadi a ka tlaišwa ka lapeng la gagwe le le mpsha, a ka boela gae go batswadi ba gagwe lgomme lapa la monna wa gagwe le tla lehlagela ke dikgomo. Monna yo a amogetšego dikgomo tša morwedi, a ka di šomiša dikgomo go hwetša mosadi wa tlaleletšo goba o ka di šomiša go thuša mošemane wa ka bokgošing go hwetša mosadi.
Ka fao, neelano ya dikgomo ka lenyalong e be e le mokgwa wa go fetiša mahumo, le basadi ba ya ka lehlakoreng la dikgomo. Missionaries, ba na le tumelo ya gore lobolo ke mokgwa wa go reka mosadi, gomme ba ile ba emiša tiro ye ka mabaka a setho.
Le ge e le gore ka mehla mayalo a laolwa ka kerekeng goba ka mo Kgorotsheko ya Maseterata Lobola e sa le gona, le ge go le bjalo e lefelwa ka tšhelete ya go lekana le boleng bja dikgomo tša bmmaraka wa kgwebišano.
Lenyalo la setšo e be e se fela mokgwa wa go hloma kamano magareng ga maloko goba mabaka a tšweletšo. Go feta fao, e be e le tsela ya go hlama kwano magareng ga dihlopha tša ka ntle, ke lebaka leo manyalo a ka gare ga kgoro a be a iletšwa.
Ka morago ga lenyalo, mosadi ke moeng ka ntlong ya gagwe ye mpsha. O swanetše go bontšha tlhompho (intlonipho) go matswale le maloko a godingwana a ngwako; o be a sa tshwanela go ikopanya thwii le dintlo ka go sepela ka moraleng, eupša o be a swanetše go tla ka morago; gape o be a dumelelwa go tsena ka lešakeng la dikgomo. Maemo a mosadi ka lapeng a be a kaonafatšwa ge ntše go ya, ge a ba le bana gomme ba gola.
Basadi ba go tšwa madi ba bonwa ba tšhilafetše ebile ba ka khuetša diruiwa ka fao ba be ba sa dumelelwa go tsena ka lešakeng la dikgomo. Ge mosadi a šetše a fetile menopause, maemo a gagwe a be a swana le a banna. O be a dumeletšwe go nwa bjalwa le go tsenela ditšhitelego le go kgoga phaepe.
Translated by Lebogang Sewela


c: text/html

text:
191Ka morago ga moo ka kwa lentšu le nkego ke legoa la lešaba le legolo la batho legodimong le re:
“Haleluya!
Phološo le letago le maatla ke tša Modimo wa rena!
2
2 Dikg. 9:7
Kahlolo tša gagwe ke tše di lebanego ebile di a swanela!
O otlile segwebakathobalo sela se bego se senya lefase ka bohlola bja sona.
Modimo o se otlile ka gobane se bolaile bahlanka ba gagwe.”3
“Haleluya!
Muši wa mollo wo o tšhumago motse woo o tupa go ya go ile!”
4Bagolo bale ba masome a mabedi le metšo ye mene le dibopiwa tšela tše nne
ba itahlela fase ba khunamela Modimo
yo a bego a dutše setulong sa bogoši.
Ba re:
“Amene! Haleluya!”
5
Gwa kwagala lentšu le etšwa setulong sa bogoši le re:
“Retang Modimo wa rena,
lena bahlanka bohle ba gagwe,
le lena batho ka moka le mmoifago,
ba bagolo le ba banyenyane!”6
“Retang Morena,
gobane Morena Modimo wa rena,
Ramaatlaohle, ke Kgoši!
7A re thabeng re hlalaleng!
A re mo tumišeng!
Gobane nako ya lenyalo la Kwana e fihlile,
gomme monyadiwa wa gagwe o itokišeditše lona.
8O filwe diaparo tše di hlwekilego,
tša mabaibai,
tša lešela le boletiana,
gore a di apare.”
Lešela leo ke mediro ye e lokilego ya badumedi.
9
Ke moka morongwa yoo a re go nna: “Ngwala o re: Go lehlogonolo ba ba laleditšwego monyanyeng wa lenyalo la Kwana.” A ba a re: “Ao ke mantšu a Modimo, mme ke nnete.”
10Nna ka itahlela fase maotong a gagwe ke re ke a mo khunamela, fela yena a re go nna: “Aowaa, o se leke! Gape le nna ke mohlanka bjalo ka wena le banabeno ba ba botegelago go hlatsela Jesu. Yo o swanetšego go mo khunamela ke Modimo.”
Molaetša wa Jesu ke wona wo o tutuetšago baprofeta.
11
Pes. 96:13
Jes. 11:4
Ka bona legodimo le bulegile mme go bonala pere ye tšhweu. Monamedi wa yona ke Mmotegi ebile ke Morereši; o ahlola ka toka, le dintwa o di lwa ka yona. 12
Mahlo a gagwe a be a lauma bjalo ka kgabo ya mollo, gomme a rwele mefapahlogo ye mentši hlogong. O be a na le leina le le ngwadilwego mo go yena, eupša go se yo a le tsebago ge e se yena mong. 13Seaparo se a bego a se apere se be se innwe mading. O bitšwa “Lentšu la Modimo”. 14O be a latelwa ke madira a legodimong, gomme ona a nametše dipere tše ditšhweu, a apere diaparo tše ditšhweu tša lešela le boletiana tše di hlwekilego. 15
Jes. 63:3
Joele 3:13
Kut. 14:20
Ka molomong wa gagwe go be go etšwa tšhoša ye bogale yeo ka yona a tlago fenya ditšhaba. O tla ba buša ka lepara la tshipi, a ba a pitla beine ka maoto ka bopitlelong bja kgalefo ye e šiišago ya Modimo Ramaatlaohle. 16Mo seaparong sa gagwe le seropeng go be go ngwadilwe leina la go re: “Kgoši ya magoši le Morena wa marena”.
17
Ke moka ka bona morongwa yo mongwe a eme godimo ga letšatši. A goelela dinonyana tšohle tše di fofago lefaufaung a re: “Etlang le kgobokanele monyanya wo mogolo wa Modimo, 18le je dinama tša magoši le tša balaodi ba madira le tša bahlabani, dinama tša dipere le tša banamedi ba tšona, dinama tša batho ka moka – makgoba le balokologi, ba bagolo le ba banyenyane!”
19Ka napa ka bona sebata sela le magoši a lefase le madira a bona a kgobokanetše go tlo lwa le yola wa go namela pere le madira a gagwe. 20
Sebata seo sa swarwa gotee le moprofeta yola wa maaka wa go dira mehlolo ka taelo ya sona. E bile ka wona mohlolo woo ge a fora bale ba go ba le leswao la sebata sela le bale ba go khunamela seswantšhobopša sa sona. Sebata seo le moprofeta yola wa maaka di ile tša lahlelwa ka bodibeng bja mollo wo o tukago tshebela di sa phela. 21Madira a tšona a ile a bolawa ka tšhoša ye e tšwago ka molomong wa monamedi yola wa pere; manong ohle a khora nama ya bona.

robotstxt: allowed

filter: keep


text:
Kgalekgale diphoofolo ka moka di be di otile. Ke ka gobane go be go se na dijo tše di lekanego.
Efela, moswe, mosadi wa gagwe le bana ba gagwe ka moka ba be ba none kudu. Ba be ba bonala ba se ba swarwe ke tlala le gatee. Wa bona, Moswe o be a le bohlale kudukudu. O hweditše letsha leo le sa išego la go tlala dihlapi, efela a se botše motho le o tee. Mesong ye mengwe le ye mengwe o be a eya letsheng a tla le tša go lekana yena le ba lapa la gagwe.
Lepogo o be a otile gape a swerwe ke tlala. O be a dula a nyaka dijo. Ka letšatši le lengwe o bone Moswe gomme a lemoga gore o nonne.
“Mmmm,” a realo Lepogo. “Go direga eng fa? Ke swanetše go hlokomela Moswe wo.”
Gomme, mesong ya go latela a khuta ka gare ga mabjang a matelele kgauswi le ntlo ya Moswe. Mafelelong Moswe a tla. O be a sepela ka go nanaya a swere seroto sa go bonala se le boima kudu. Lepogo o ile a taboga a tšwa ka gare ga bjang bjo botelele.
“O swere ENG ka serotong?” Lepogo a goeletša.
“Oo! Eee … dikgong! Ke iša dikgong gae,” a realo Moswe. Efela o lebetše goreLepogo o na le nko ya botse ya go kgona go dupelela TŠOHLE.
“Aowaowa,” gwa ngongorega Lepogo, “Ke kwa monkgo wa dihlapi gomme ke tla di ja ka moka ga tšona.”
Moswe o tseba gore ga a na lebelo bjalo ka Lepogo, wa lebelo le legolo. Efela Moswe o be a le bohlale KUDU.
“Go lokile,” a realo Moswe. “A re dule fase moriting wo wa mohlare.” Ba dutše fase gomme Moswe a šišinya, “Nkane o sa gotše mollo ge nna ke eya go tšea letswai, pepere le oli gae, gomme ra tla ra ipshina ka dijo tša bose mmogo.”
“Ke kgopolo ye botse,” a realo Lepogo a fofa go yo topelela dikgong tša mollo.
Gomme, Moswe a ya ntlong ya gagwe. Ka pejana a boa le letswai, pepere le oli. O tlile le thapo ya go tia ye telele. O beile dilo tšohle fase gomme a thoma go gadika dihlapi.
“Lepogo,” a realo, “a re bapale moraloko re sa emetše dihlapi gore di butšwe. Re tla diriša thapo ye. Re tla bofana mohlareng. O ka bofelela nna pele. Ge ke re, ‘NYEFIŠA’, o tiiše thapo. Ge ke re, ‘TIIŠA’, o nyefiše thapo.”
Bjalo, ke tsela ya go fošagala ye. Bohle ba a tseba gore tiiša ke tiiša nyefiša ke nyefiša. Efela Lepogo o be a swerwe ke tlala. O be a nagana gore moraloko o tlo dira gore nako e sepele ka bjako go fihlela dihlapi di butšwa.
“Ke kgopolo e botse,” a realo Lepogo.
Moswe a furalela mohlare. “Go lokile, o itokišitše, NYEFIŠA!”
Lepogo a fofela godimo a bofelela Moswe mohlareng. Ka morago Moswe a goelela, TIIŠA!” gomme Lepogo a bofolla thapo go lokolla Moswe.
“Bjalo, Lepogo, ke sebaka sa gago,” a realo Moswe.
Lepogo a furalela mohlare a re, “NYEFIŠA!”
Moswe a bofelela Lepogo mohlareng a tiiša.
Ka morago Lepogo a goelela, “GO LOKILE, TIIŠA!” Efela, go na le gore a bapale moraloko ka fao a o hlalošitšego ka gona, Moswe a tiiša thapo go dikologa Lepogo. A e tiiša gore Lepogo a se lokologe.
“Aowa!” Lepogo a goeletša. “Bjale moraloko wo o ntapišitše.”
Moswe o ile a sega. A dula mollong a ja dijo tša gagwe. O rile go fetša a tšea dihlapi tša go šala a ya go di fa ba lapa la gagwe.
Lepogo la rora, la rora la rora. “THUŠAAANG!!!” Lepogo a goeletša a nyaka thušo mosegare le bošego bjohle. Ga go yo a tlilego.
Bjale, go Lepogo ka mahlatse gwa se felele fao. Mesong o ile a rora gape, “THUŠANG! THUŠAAANG!!!”
Gabjale, Legotlo le ile la tla gomme la bona Lepogo.
“O dira eng fa, o bofeletšwe mohlareng?” Legotlo la botšiša.
“Ke be ke bapala moraloko wa nyefiša le tiiša le Moswe gomme o ntlogetše fa gore ke bolawe ke tlala,” a realo Lepogo. “Ka kgopelo, hle, ntokolle. O na le meno a bogale, o ka loma thapo ye.”
Moswe a kwela Lepogo bohloko, efela o be a tseba gore ge a lokolla Lepogo go tla jewa yena. “Ga ke na bonnete,” a realo Legotlo.
“Ka kgopelo, hle,” Lepogo a kgopela. “Ke bile mo mosegare le bošego. Ke nyorilwe ebile ke swerwe ke tlala.”
Legotlo la batho. O be a na le pelo ya go loka efela a le setlaela. A thoma go loma thapo. A e lomaloma mahuto a ema. Ga se gwa direga selo. Lepogo ga se a šutha. Legotlo la loma mahuto ohle go fihlela Lepogo a lokologa.
“RAAAAAA!” Lepogo la rora. Go na le gore le leboge, le leka go swara legotlo. “RAAAA!” la rora gape le foša lerofa la gagwe le legolo.
Legotlo la batho la lla la tsena ka moleteng wa kgauswi. Le dirile ka bjako le ge e se bjako bjalo. Manala a bogale e Lepogo a mmetha mokokotlo pele a sobelela ka moleteng.
E sale go tloga nako yeo meswe le mapogo ga ba boledišane. Magotlo le ona ga a bolediše Mapogo. Magotlo le ona ga a boledišane le meswe ka gobane meswe ke yona e thomilego bothata.
Gomme e sale go tloga ka letšatši leo, magotlo a batho, a na le methaladi boyeng bja ona. Gomme bohle ba tseba gore ke mengwapo ya marofa a Lepogo.


text:
21Ge eba le hweditše kgothatšo mo go Kriste goba khomotšo ye e tšwago leratong, goba le ikwa le le selo se tee le Moya wo Mokgethwa, goba le ratana le bile le kwelana bohloko, 2gona ke le kgopela gore le nthabiše gagolo ka go ba le menagano ya go swana, le lerato la go swana, le maikemišetšo a go swana, le pelo ya go swana. 3Motho a se dire selo ka bojato goba ka go nyaka boikgantšho bja lefeela, eupša ka boikokobetšo a ipone a phalwa ke ba bangwe. 4A se šetše fela tša go ikhola, eupša a šetše tša go hola ba bangwe. 5Moya wo le swanetšego go ba le wona ke wo Kriste a bego a na le wona:
6Yena o be a na le tlhago ya Modimo,
fela a se bone go lebane gore a kgomarele go lekana ga gagwe le Modimo.
7A upša a ikamoga tšohle,
a ipha sebopego sa lekgoba.
A swana le batho, a iponagatša ka sebopego sa motho.
8A ikokobetša,
a theeletša Modimo go iša lehung,
lehung la sefapano.
9Ka lebaka leo, Modimo o mo phagamišitše kudu;
a mo thea leina le le phalago ohle,
10
gore bohle ba legodimong le ba lefaseng le ba ka fase ga lefase2:10 “ka fase ga lefase” Go be go kgolwa gore bahu ba tšwela pele le go phela lefaseng la leswiswi ka fase ga mobu.
ba khunamele Jesu,
11batho bohle ba bege phatlalatša gore Jesu ke Morena,
ya ba ge ba reta Modimo Tatagwe.
12Barategi, ka ge le be le ntheeletša ka mehla mola ke sa na le lena, gonabjale ge ke le kgole le lena, le swanetše go ntheeletša le go feta. Dulang le katanela phološo ya lena ka tlhompho le poifo, 13gobane go rata go phetha thato ya Modimo ga lena, le go kgona go e phetha le go dirišwa ke yena.
14Le dire tšohle le sa ngongorege, le se na manganga, 15
gore le hloke bosodi mme le be ba ba hlwekilego, le be bana ba Modimo ba ba se nago molato, ba ba phelago gare ga bakgopo le baarogi, ba ba tagago mo gare ga bona bjalo ka dinaledi leratadimeng, 16le ba fe molaetša wa bophelo. Ge le ka dira bjalo ke tla ba le lebaka la go ikgantšha ka lena ka letšatši le Kriste a tla bego a etla ka lona, gobane go tla bontšhega gore maitekelo le maitapišo ohle a ka ga se a wela fase.
17Ke ra le ge nkabe nka dirwa sehlabelo ka lebaka la tumelo ya lena ye ka boyona e lego sehlabelo se se neelwago Modimo, ke be nka thaba ka ipshina le lena ka moka. 18Ka lona lebaka leo le lena thabang le ipshine le nna.
19Ge Morena Jesu a ratile ke holofela gore kgauswinyana ke tla roma Timotheose moo go lena gore le nna ke tle ke we pelo ge ke ekwa tša lena. 20Gape ka ntle le yena ga ke na yo mongwe yo a kago le hlokomela gabotse bjalo ka yena, yo maikutlo a gagwe a swanago le a ka. 21Ba bangwe batho ba inyakela tša bona, ga ba nyake tša Kriste Jesu. 22Ge e le yena, go botega ga gagwe le a go tseba, ka mo a šomilego le nna go bega Ebangedi ka gona bjalo ka ngwana ge a dira le tatagwe. 23Ke yena yo ke holofelago gore ke tla mo roma ka pelapela ge ke seno bona gore ditaba di ntshepelela bjang. 24Ge Morena a ratile ke tshepha gore le nna mong nka se tšee nako ke se ka tla go lena.
25Ke bone e le tshwanelo gore ke le romele ngwanaborena, Ephafroditose, yo e lego modirikanna le mokatanikanna, yo ebilego e le motseta wa lena wa go tlo nthuša ka tše ke di hlokago. 26O le hlolosetše bohle, gomme o hlobaetšwa ke ge le kwele gore o be a fokola. 27Ke nnete o be a lwala, a ba a ba makgatheng. Fela Modimo o mo gaugetše, e sego yena fela, eupša le nna, gore manyami a se ke a ntlela a šalane morago. 28Ke ka lebaka leo ke fišegago kudu go mo roma, gore ge le mmona gape le thabe mme nna ke se sa hlobaela. 29Ka fao le mo amogele ka diatla tše pedi ka ge e le modumedikalena. Ba babjalo ka yena le ba hlomphe, 30gobane o ile a ipea kotsing ya lehu gomme o nyakile go hwa ka lebaka la modiro wo a bego a o direla Kriste, e le ge a nthuša ka tše lena le bego le sa kgone go nthuša ka tšona.


text:
Motho wa go imelwa ke dikoloto ke motho yo a kolotago, yo e lego gore dithoto tša gagwe (ka moka, go akaretša tšhelete, yeo motho a nago le yona) di lego ka tlase ga taolo. ka gare ga mathata a dikoloto gomme o nyaka go fiwa thušo ya kimollo (o se sa imelwa ke dikoloto) mo nakong ya ka fase ga mengwaga ye lesome ya ka morago ga ge a hlathilwe go ba ka gare ga dikoloto, a ka dira kgopelo ya thušo ya kimollo ka kgorong ya tsheko.
Hwetša dintlha ka botlalo mabapi le go dira kgopelo ya thušo ya kimollo ya mathata a dikoloto goba o leletše Kgoro ya Toka le Tlhabollo ya Molaotheo mo go 012 357 8205 goba o romele emeile go: Chiefmaster@justice.gov.za.


text:
411Ka morago monna yoo a nkiša ka Tempeleng. A ela dikokwane, mme bokoto bja tšona ya ba dimetara tše tharo ka mo le ka mo.41:1 Seheberu se tlaleletša ka mantšu a mabedi ao go sa tsebjego gabotse gore a ra eng. 2Bophara bja lesoro ya ba dimetara tše tlhano, gomme bokoto bja dikokwane tša lona ya ba dimetara tše pedi le seripa ka mo le ka mo. A ela phapoši ya gare, gomme ya ba dimetara tše masome a mabedi ka botelele, le tše lesome ka bophara.
3Ke moka a ya phapošing ya moseo. A ela dikokwane tša mojako, ye nngwe le ye nngwe ya ba ya metara o tee ka bokoto. Bophara bja mojako ya ba dimetara tše tharo, gomme bokoto bja dikokwane tša wona ya ba dimetara tše tharo le seripa.41:3 Phetolelo ye nngwe ya kgale e re “bokoto ... seripa” Seheberu se re “bokoto ya ba dimetara tše tharo le seripa”. 4A ela botelele bja phapoši yeo, mme ya ba dimetara tše lesome, le bophara ya ba dimetara tše lesome. A re go nna: “Mo ke gona Felo mo Gokgethwakgethwa.”
5Monna yoo a ela bokoto bja leboto la Tempele, gomme ya ba dimetara tše tharo. Go bapela le leboto le, go dikologa le Tempele, go be go na le molokoloko wa diphapoši tše dinnyane tša dimetara tše pedi ka bophara. 6Diphapoši tšeo e be e le tša mabato a mararo a go hlatlagana, gomme lebatong le lengwe le le lengwe go na le diphapoši tše masome a mararo. Leboto la ka ntle la Tempele lebatong le lengwe le le lengwe le be le fetwa ke la ka fase ga lona ka bokoto mo e lego gore diphapoši di be di dulane godimo ka maboto. 7Bophara bja diphapoši bo be bo oketšega lebatong le lengwe le le lengwe ka go sesefala ga leboto ge le eya godimo. Diphapošing tša ka godimo go be go iwa ka manamelo a a tlogago lebatong la ka fase, go ya go la gare, le go la ka godimo.41:7 Ka Seheberu temana ye ga e kwagale gabotse. 8Ka bona Tempele e na le sethala se se e dikologilego, sona e le motheo wa diphapoši. Bogodimo bja sona bo be bo lekana le botelele bja lehlaka la go ela, e lego dimetara tše tharo. 9Bokoto bja leboto la ka ntle la diphapoši e be e le dimetara tše pedi le seripa. Go be go na le sekgoba mokgahlo ga diphapoši tša Tempele 10le diphapoši tša baprista go dikologa Tempele, mme sona e le sa dimetara tše lesome ka bophara. 11Diphapošing tšeo tša Tempele go be go na le mejako ye mebedi ye e bulelwago sekgobeng seo: wo mongwe o lebeletše leboa, wo mongwe o lebeletše borwa. Bophara bja sekgoba seo e be e le dimetara tše pedi le seripa go dikologa Tempele.
12Ka mafelelong a kgoro ya ka thoko ya bodikela bja Tempele go be go na le moago wa dimetara tše masome a mane le tše tlhano ka botelele, le tše masome a mararo le tše tlhano ka bophara; leboto la wona e be e le la dimetara tše pedi le seripa ka bokoto mo gohle.
13Monna yoo a ela Tempele, gomme ya ba ya dimetara tše masome a mahlano ka botelele. Gomme go tloga lehlakoreng la ka morago la Tempele go putla kgoro go yo fihla lehlakoreng la ka mafelelong la moago wa ka bodikela sebaka sa gona le sona ya ba dimetara tše masome a mahlano. 14Bophara bja kgoro ya ka bohlabatšatši go balwa le bokapele bja Tempele e be e le dimetara tše masome a mahlano. 15A ela le botelele bja moago wo o lebeletšego kgorong ya ka morago ga Tempele, gotee le mathudi a a lego ka mahlakoreng ka mabedi, le bjona ya ba dimetara tše masome a mahlano.
Phapoši ya gare ga Tempele, le phapoši ya moseo, le mathudi a go tsenela ka Tempeleng, 16le direpodi, le mafasetere a mapheko, le mathudi a ka mathokong a mararo a a lebeletšego mojako wa Tempele di be di manegilwe ka dipapetlana tša dikota mo gohle, go tloga fase go fihla mafesetereng. Mafasetere ao a be a tswalelega.41:16 Ka Seheberu temana ye ga e kwagale gabotse. 17-18Mo gohle mabotong ka moka a phapoši ya moseo le ya gare go be go tlokilwe diswantšho tša bakerubi le tša mehlare ya mepalema ka go latelana ga tšona go fihla serepoding, mokerubi a latela mopalema, bjalo bjalo. Mokerubi yo mongwe le yo mongwe o be a na le difahlego tše pedi:41:17-18 Ka Seheberu temana ye ga e kwagale gabotse. 19sefahlego sa motho sa go lebelela mopalemeng ka thoko ye nngwe, le sa tau sa go lebelela mopalemeng ka thoko ye nngwe. Di be di tlokilwe bjalo mo gohle Tempeleng. 20Go tloga fase go fihla serepoding sa mojako wa Tempele mo lebotong go be go tlokilwe diswantšho tša bakerubi le tša mepalema. 21Bophara le bogodimo bja mojako wa phapoši ya gare bo be bo lekana.
Pele ga mojako wa Felo mo Gokgethwakgethwa go be go na le selo se se swanago le 22aletare ya dikota. E be e le ya metara o tee le seripa go ya godimo, le metara o tee botelele, le metara o tee bophara. Dikota tša yona tša dikhutlo le bogato bja yona le mahlakore a yona ka moka e be e le tša dikota. Monna yoo a re go nna: “Ye ke yona tafola ye e emego pele ga Morena.”
23Phapoši ya gare le Felo mo Gokgethwakgethwa di be di na le mejako ya mabati a mabedi ye nngwe le ye nngwe. 24Mabati ao a be a bulwa ka bogare. 25Mo mabating a phapoši ya gare go be go tlokilwe diswantšho tša mehlare ya mepalema le bakerubi, go no swana le mabotong. Mathudi a Tempele a be a na le tlhaka ya dikota ka pele. 26Ka mahlakoreng a mathudi mabotong go be go na le mafasetere a mapheko, gomme gona moo mabotong go tlokilwe diswantšho tša mehlare ya mepalema ka mo le ka mo.


text:
111Jefta, mohlabani yo bogale wa Gileade, e be e le morwa wa segwebakathobalo. Gileade, tatagwe, 2o be a na le barwa ba bangwe le mosadi wa gagwe, gomme bona ge ba godile, ba raka Jefta gae. Ba re go yena: “O ka se fiwe bohwa bja tatagorena; o morwa wa mosadi o šele.” 3Jefta a tšhaba go bomorwarragwe a yo dula nageng ya Tobe. Moo a kalatša dihwirihwiri tše dingwe, gomme tša tšama di hula batho naye.
4Ka morago ga matšatši Baamone ba yo lwa le Baisraele. 5Ge go le gare go lwewa, baetapele ba Gileade ba ya go tšea Jefta nageng ya Tobe. 6Ba re: “Tlaa o be molaodi wa rena ge re elwa le Baamone.”
7Jefta a ba fetola a re: “Le ile la ntlhoya la ba la nthaka lapeng la tate. Ke ka lebaka lang le etla go nna bjale ge le le bothateng?”
8Bona ba re go yena: “Re tlile go wena ka gobane re nyaka gore o ye le rena go yo lwa le Baamone, le gore o be mmuši wa batho ka moka ba Gileade.”
9Jefta a re go bona: “Ge le re ke boele gae go yo lwa le Baamone, gomme Morena a dira gore re ba fenye, ke tla ba mmuši wa lena.”
10Ba mo fetola ba re: “Re a dumela. Morena ke hlatse ya rena.” 11Ka gona Jefta a sepela le baetapele ba Gileade, gomme setšhaba sa mo dira mmuši le moetapele. Jefta, sela a se boditšego baetapele ba Gileade a se boeletša kua Mitsepa pele ga Morena.
12A roma batseta go kgoši ya Baamone gore ba re go yena: “O re bakiša eng? Ke ka lebaka lang o šwahletše naga ya rena?”
13Kgoši ya Baamone ya fetola batseta ba Jefta ya re: “Mola Baisraele ba etšwa Egepeta ba ile ba tšea naga ya ka go tloga nokaneng ya Arnone go fihla nokaneng ya Jaboko le nokeng ya Jordane. Bjale le swanetše go mpušetša naga yeo le sa lwe.”
14Jefta a roma batseta gape go kgoši ya Baamone 15gore ba mo fetole ba re: “Ga se therešo gore Baisraele ba tšere naga ya Bamoaba goba naga ya Baamone. 16Se se diregilego ke gore mohla Baisraele ba tloga Egepeta ba ile ba putla lešoka go yo fihla kgogometšaneng ya Akaba mme ba fihla Kadeshe. 17
Ba roma batseta go kgoši ya Edomo gore ba yo kgopela tumelelo ya go putla nageng ya gagwe. Eupša kgoši ya Edomo ya se ke ya ba dumelela. Ba ile ba kgopela le kgoši ya Moaba, fela le yena a se ke a ba dumelela gore ba putle nageng ya gagwe. Ka gona Baisraele ba dula Kadeshe. 18
Go tloga moo ba tšwela pele ba putla lešoka, ba rarela naga ya Edomo le ya Moaba go fihlela ge ba fihla ka lehlakoreng la ka bohlabela la Moaba, ka mošola wa nokana ya Arnone. Ba hloma mešaša gona, eupša ba se ke ba tshela nokana ya Arnone ka gobane e be e le mollwane wa Moaba. 19
Ke moka Baisraele ba roma batseta go Sihone, kgoši ya Baamore yo a bego a buša a le Heshbone, mme ba mo kgopela tumelelo ya go putla nageng ya gagwe ge ba eya nageng ya bona. 20Eupša Sihone a se ke a dumelela Baisraele ba putla. A rapa madira a gagwe ka moka, a hloma mešaša kua Jahatse, gomme a hlasela Baisraele. 21Eupša Morena Modimo wa Israele a gafela Sihone le madira a gagwe diatleng tša Baisraele. Ka gona Baisraele ba thopa naga ka moka ya Baamore bao ba bego ba dula nageng yeo. 22Ba tšea naga ka moka ya Baamore go tloga nokaneng ya Arnone ka borwa go fihlela go ya Jaboko ka leboa, le go tloga lešokeng ka bohlabela go fihla Jordane ka bodikela. 23Ka gona e bile Morena Modimo wa Israele yo a leleketšego setšhaba sa gagwe, Baisraele, Baamore. Bjale wena o tlile go leka go ithopela yona? 24O ka itotela se modimo wa gago, Kemoshe, a go filego sona. Fela le rena re tlile go itotela se Morena Modimo wa rena a re filego sona. 25
A o gopola gore o phala Balaka, morwa wa Tsiporo, kgoši ya Moaba? Ga ke re ga se a ka a fapana le Baisraele? Kgane o kile a lwa le rena? 26Ke mengwaga ye makgolo a mararo Baisraele ba dutše Heshbone le Aroere le metsaneng ya yona, le metseng ka moka ye e lego mabopong a nokana ya Arnone. Ke ka lebaka lang o se wa tšea metse yeo nako ye ka moka? 27Ga se nna ke go fošeditšego. Ke wena o mphošetšago ka go lwa le nna. Morena ke moahlodi. O tla ahlola lehono gore ba phošo ke bafe, Baisraele goba Baamone.” 28Eupša kgoši ya Baamone ya se ke ya ela molaetša wa Jefta hloko.
29Ke moo moya wa Morena o ilego wa aparela Jefta. A putla naga ya Gileade le ya Manase mme a gomela motseng wa Mitsepa kua Gileade, gomme a fetela Amone. 30A holofetša Morena a re: “Ge o ka tloga o gafela Baamone diatleng tša ka, 31ke tla go direla sehlabelo sa go tšhungwa ka moka ka motho yo e tlago ba wa pele go tšwa lapeng la ka go tlo nkgahlanetša, ge ke boa ke fentše. E tla ba wa Morena.”
32Ka gona Jefta a tshela noka go yo lwa le Baamone, gomme Morena a gafela Baamone diatleng tša gagwe. 33A hlasela metse ye masome a mabedi go tloga Aroere go ya tikologong ya Minite, le go yo fihla Abele-Keramime. Gwa bolawa batho ba bantši kudu, gomme Baamone ba fenywa ke Baisraele.
34Ge Jefta a boela gae Mitsepa, morwedi wa gagwe a tšwa go tlo mo gahlanetša a bina a letša moropa. E be e le ngwana a nnoši wa gagwe; a se ne morwa goba morwedi yo mongwe. 35
Ge a mmona a gagola diaparo tša gagwe ka manyami, a re: “Joo, morwedi wa ka! O nkweša bohloko kudu! Ke ka lebaka lang e swanetše go ba wena yo a ntlišetšago bošula? Ke enetše Morena, gomme nka se kgone go hlanama!”
36Morwedi wa gagwe a re go yena: “Ge o enetše Morena, dira se o boletšego gore o tla ntira sona, ka ge Morena a go lefeleditše go Baamone, manaba a gago.” 37Eupša a kgopela tatagwe a re: “Ntirele selo se tee se: Ntese dikgwedi tše pedi, gore ke sepele le bagwera ba ka re yo ralala dithabeng mme re ilele ge ke swanetše go hwa ke se ka ka ka nyalwa.” 38O ile a mo lokolla gore a sepele mme a ye dikgwedi tše pedi. Yena le bagwera ba gagwe ba namela dithaba mme ba lla ka gobane o be a tlile go hwa a se a nyalwa, le gona a se ne ngwana. 39Ka morago ga dikgwedi tše pedi a boela go tatagwe. Tatagwe a dira se a se enetšego Morena, gomme morwediagwe a hwa a se a ka a robala le monna.
Setlwaedi sa Baisraele 40sa gore makgarebe a fele a etšwa matšatši a mane ngwaga wo mongwe le wo mongwe go yo ilela morwedi wa Jefta wa Gileade se thomile gona moo.


text:
211Go ipata le mošate, ga Kgoši Ahaba kua Jesriele, go be go na le serapa sa merara e le sa monna yo leina la gagwe e bego e le Nabote. 2Ka letšatši le lengwe Ahaba a re go Nabote: “Mphe serapa sa gago sa merara; se ipatile le mošate, gomme ke nyaka go se dira serapa sa merogo. Legatong la sona ke tla go fa serapa se sengwe sa merara se se se phalago, goba, ge o nyaka, ke tla se reka ka theko ye e bonalago.”
3Nabote a mo fetola a re: “Serapa se ke bohwa bja borakgolokhukhu ba ka. A Morena a nthibele gore ke go neele sona!”
4Ahaba a ya gae a nyamile a befedišitšwe ke seo Nabote a mmoditšego sona. A ya a robala malaong a gagwe, a lebelela lebotong, gomme a gana dijo. 5Mosadi wa gagwe, Isebele, a ya go yena, a mmotšiša a re: “Ke ka lebaka lang o nyamile ka mokgwa wo? Ke go reng o sa je?”
6Ahaba a mo fetola a re: “Ke ka lebaka la seo Nabote a mpoditšego sona. Ke mo kgopetše gore a nthekišetše serapa sa gagwe sa merara, goba, ge a nyaka, ke mo fe serapa se sengwe sebakeng sa sona, fela yena a mpotša gore a ka se mphe sona!”
7Isebele a mo fetola a re: “Ga ke re kgoši ya Israele ke wena? Tsoga malaong, thaba, o je. Nna ke tla go hweletša serapa seo sa Nabote!”
8Isebele a ngwala mangwalo ka leina la Ahaba, a a kiba ka sekibo sa kgoši, gomme a a romela go baetapele le go bakgomana ba moo Jesriele. 9Mangwalo ao a be a re: “Tsebagatšang letšatši la go ikona dijo, kgobokanyang batho, gomme le dudišeng Nabote madulong a ka pele. 10Le nyakeng banna ba babedi ba dinokwane le ba lebanye naye, gomme ba mo phare ka molato wa go re o rogakile Modimo le kgoši. Ka morago le mo ntšhe motseng le mmolaye ka maswika.”
11Baetapele le bakgomana ba Jesriele ba dira se Isebele a ba laetšego sona. 12Ba bea letšatši la go ikona dijo, ba bokanya batho, gomme ba dudiša Nabote madulong a ka pele. 13Dinokwane tšela tše pedi tša dula go lebana naye, tša mo rweša molato phatlalatša tša re o rogakile Modimo le kgoši; ka gona a ntšhwa motseng, a bolawa ka go kgatlwa ka maswika. 14Isebele a tsebišwa gore Nabote o bolailwe.
15Ge Isebele a seno kwa taba yeo, a re go Ahaba: “Sepela o yo itšeela serapa sela sa merara se Nabote a gannego go go rekišetša sona, ka gobane ga a sa phela – o hwile.” 16Gatee fela Ahaba a ya serapeng seo sa merara go yo itšeela sona.
17Ke moo Morena a itšego go moprofeta Eliya wa Tishbe: 18“Yaa go Kgoši Ahaba wa Samaria. O tla mo hwetša serapeng sa merara sa Nabote moo a theogetšego ntshe go yo ipha sona. 19O mmotše gore nna, Morena, ke re go yena: ‘A o ka re go bolaya motho wa ba wa tšea le se e lego sa gagwe?’ O mo tsebiše gore nna ke re: ‘Gona mola lefelong lela dimpša di latswitšego madi a Nabote le a gago madi di tla a latswa!’ ”
20Ge Ahaba a bona Eliya o ile a re: “Wa tla wa nkhwetša, wena lenaba la ka?”
Eliya a mo fetola a re: “Ee, ke go hweditše. O ineetše go dira tše e lego tše mpe pele ga Modimo. 21Ka gona Morena o re go wena: ‘Ke tla go dira bošula. Ke tla go swielela, ka fediša le mošemane le monna yo mongwe le yo mongwe lapeng la gago – bafsa le batšofadi. 22Lapa la gago le tla swana le lapa la Kgoši Jerobeamo, morwa wa Nebate, le la Kgoši Basha, morwa wa Ahia, ka gobane o mpefedišitše ka go diriša batho ba Israele dibe.’ 23
Mabapi le Isebele gona, Morena o re dimpša di tla ja setopo sa gagwe morakong wa motse wa Jesriele. 24Yo mongwe le yo mongwe wa meloko ya gago yo a hwelago motseng o tla lewa ke dimpša, gomme yo a hwelago nageng o tla lewa ke manong.”
25Ga se gwa ka gwa ba le motho yo a kilego a ineela go dira tše mpe pele ga Morena bjalo ka Ahaba, go tšeo ka moka a hlohleletšwa ke mosadi wa gagwe, Isebele. 26O be a dira dibe tša go leša dihlong kudu ka go khunamela medimo ya diswantšho, bjalo ka Baamore bale Morena a ilego a ba leleka nageng ge Baisraele ba goroga.
27Ya re ge Eliya a fetša go bolela, Ahaba a gagola diaparo tša gagwe. A ikona dijo, a apola diaparo tšela a apara tša go ilela; o be a robala ka tšona mme a sepela a nyamile.
28Morena a re go moprofeta Eliya: 29“Na o bone ka moo Ahaba a ikokobeditšego ka gona pele ga ka? Ka gobane o dirile seo nka se dire bošula a sa phela; ke tla bo tliša lapeng la gagwe mehleng ya morwa wa gagwe.”


text:
31Ke sona se se dirilego gore nna, Paulose, ke be sebofša ka lebaka la Kriste Jesu, e le ka lebaka la lena, baditšhaba. 2Le swanetše le kwele gore Modimo, ka kgaugelo ya gagwe, o mphile modiro wa go ba moapostola gore ke le hole. 3Modimo o ntsebišitše sephiri sa gagwe ka go nkutollela sona, bjalo ka ge ke sa tšo ngwala ka boripana, 4
gomme ge eba le tla bala tše ke di ngwadilego le tla lemoga se ke se kwešišago ka sephiri se sa Kriste. 5Mehleng ye e fetilego batho ga se ba utollelwa sephiri se, eupša bjale Modimo o se utolletše baapostola ba gagwe ba bakgethwa le baprofeta ka Moya. 6Sephiri sa gona ke gore ka Ebangedi baditšhaba e tla ba bajalefa ba Modimo go no swana le Bajuda; le bona ke ditho tša mmele wa Kriste, bjalo ka Bajuda; le bona ba tla hwetša tše Modimo a di holofeditšego batho ka Kriste Jesu.
7Ke yona Ebangedi ye ke dirilwego mohlanka wa yona, ye Modimo a mphilego yona ka kgaugelo ya gagwe le ka maatla a gagwe a a šomago mo go nna. 8Nna ke fetwa le ke yo monyenyane wa badumedi; eupša Modimo o mpabaletše mo a ilego a nkgethela go yo begela baditšhaba Taba ye Botse ya mahumo a a se nago tekanyo a Kriste, 9le go dira gore batho bohle ba bone ka mo maikemišetšo a sephiri sa Modimo a tlilogo dirišwa ka gona. Modimo, yena Mohlodi wa tšohle, o ile a uta maikemišetšo a a gagwe mehleng yela ya kgale, 10gore mehleng yeno ya bjale magoši a semoya le balaodi ba semoya lefaufaung ba tsebe bohlale bja gagwe bja mehutahuta ka kereke. 11Seo Modimo o se dirile go ya ka mo a bego a ikemišeditše ka gona go tloga le go tloga, mme o se phethile ka Kriste Jesu, Morena wa rena. 12Ge re le ba Kriste re bile re dumela go yena, re ba le sebete sa go ya go Modimo re sa šie. 13Ka gona, ke le kgopela gore le se ke la nyamišwa ke ge ke tlaišwa ka lebaka la lena, seo se a le godiša.
14Tšeo ke tšona tše di ntirago gore ke khuname pele ga Tatagorena wa legodimong, 15yena yo kgoro ye nngwe le ye nngwe legodimong le lefaseng e hlolwago ke yena. 16Nna ke kgopela Modimo gore ka lehumo la letago la gagwe a le fe maatla ka Moya wa gagwe gore le tie ka dipelong tša lena, 17gomme ke rapela gore nke Kriste a ka aga ka dipelong tša lena ka tumelo ye le nago le yona go yena, le gore le dule le tieletše leratong, le le ba ba agilego godimo ga lona, 18gore lena le badumedi ka moka le kgone go kwešiša bophara le botelele le go phagama le go iša 19ga lerato la Kriste. Nke nkabe le ka tla la le lemoga – le ge mokagona lona le sa lemogege – gomme la tlala Modimo ka boyena.
20Yena a kgonago go dira tše di fetago kudu tše re kago di kgopela goba ra di nagana, ka maatla a gagwe a a šomago mo go rena, 21a a tumišwe ke ba meloko yohle ka kerekeng le go Kriste Jesu go ya go ile! Amene.


text:
Seahorse
Pere ya Lewatleng
Leina la Lapa la Tlwaelo
Pere ya Lewatleng
Leina la tša Thutamahlale
Hippocampinae
Bogolo
Go fihla disentimetara tše 18, palogare ya disentimetara tše 8
Boitšhupo
Mmele o pitlane kudu ka dipoleiti tše thata tša marapo. Mathokong a botlase mpeng a bogale. Sefena se se telele le mosela wo mo telele wa go šomišwa go swara. Lephegwana la ka morago ke leo e lego le tlase ele go motheo wa bohlokwa wa go tšwelela pele. Mebala e fapana go tšwa go o moso go ya go boserolane bja go kganya le nako ye nngwe mabala a mapinki goba wo motala. Pere ya lewatleng ya Pygmy e gola go fihla disentimetara tše 5.
Tshedimošo ya Kakaretšo
Lapa la Hippocampinae le akaretša hlapi ya peipi. E hwetšwa ka gare ga bjang bja lewatleng goba sefehlamoya sa ka lewatleng ka mathokong a mekekemo. E rekiša ka mmala wo botse kudu. E ka fetola mmala ka mabaka a sa tlwaelegago goba ge e ka šišinywa. E rutha go tšwa dinkong go ya fase. Poo e rwala mae ka potlana ye e kgethegilego ka mpeng goba ka go tše dingwe tša mehuta ya diphedi ka mosela.
Phepo
Di ja diplakton tše nnyane dikhrustašiene le melameetseng ya hlapi.
Phatlalatšo
E direga ka mawatleng a borutho le a boruthwana a lefase.
Mehuta ye e Tlwaelegilego
Pere ya lewatleng ya mabala
Hippocampus kuda
Pere ya lewatleng ya meetlwa
Hippocampus histrix
Pere ya lewatleng ya mosela wa nkwe
Hippocampus ge e tla


text:
251Festose o rile go fihla seleteng seo sa mmušo wa gagwe, a dula Kesarea matšatši a mararo, a kgona a eya Jerusalema. 2Baprista ba bagolo le baetapele ba Bajuda ba tla ba latofatša Paulose mo go yena. Ba rapela Festose 3ba re a ba šetše a ba tlišetše Paulose Jerusalema; gape ba be ba lakana go mo lalela mo tseleng. 4Festose a ba fetola ka go re: “Paulose o ka kgolegong Kesarea, gomme le nna ke tla tloga ke boela gona.” 5A ba a re: “Baetapele ba lena a ba ye le nna ba fihle ba mo latofatše ge eba o na le molato.”
6Festose a tšea matšatši a mangwe a e ka bago a seswai go iša go a lesome, a kgona a boela Kesarea. Ka le le latelago a dula setulong sa kahlolo, a laela gore Paulose a tlišwe. 7Paulose o rile go tlišwa Bajuda ba go tšwa Jerusalema ba mmokanela, ba mo latofatša ka tše dintši tše dikgolo tše ba bego ba šitwa ke go tšweletša bohlatse bja tšona. 8Paulose a iphetolela ka go re: “Ga se ka fošetša molao wa Bajuda goba Tempele goba Kesare.”
9Fela Festose, ka ge a be a rata go ithatiša Bajuda, a botšiša Paulose a re: “Na o ka dumela go ya Jerusalema gore ke yo go sekiša gona ka taba tše?”
10Paulose a re: “Mo ke eme kgorong ya Kesare ya kahlolo mo ke swanetšego go sekišwa gona. Bajuda ga se ka ba fošetša ka selo, bjalo ka ge le wena o tseba gabotse. 11Ge nkabe ke na le molato mme ke dirile se se dirago gore ke swanele go bolawa, ke be nka se gane go bolawa. Fela ge eba tše ba ntatofatšago ka tšona ga se therešo, ga go yo a kago nkgafela bona. Ke nyaka go sekišwa ke Kesare.”
12Ke moka Festose a re go boledišana le baeletši ba gagwe a re: “O nyakile go sekišwa ke Kesare, gomme o tla ya gona go Kesare.”
13Ka morago ga matšatšinyana Kgoši Agripa le Bernise ba tla Kesarea go dumediša Festose. 14Ge ba seno fetša matšatši moo, Festose a anegela kgoši taba ya Paulose a re: “Go na le monna yo mongwe mo yo Felikise a mo tlogetšego e le mogolegwa. 15Mola ke le Jerusalema baprista ba bagolo ba Bajuda le bagolo ba setšhaba ba ile ba mo latofatša gomme ba nkgopela gore ke mmone molato. 16Fela nna ka ba botša gore ga se mokgwa wa Baroma go ahlolela motho lehu a se a ka a fiwa sebaka sa go iphetolela pele ga ba ba mo latofatšago. 17Ge ba fihla mo ka se diege, ka dula setulong sa kahlolo ka le le latelago ka laela gore monna yoo a tlišwe. 18Balatofatši ba gagwe ba ema, fela ba se ntšhe taba le e tee ye mpe ya tše nna ke bego ke gopotše gore ba tla di bolela. 19Se ba se bolelago ya dio ba kgang ya bona le yena ka tša tumelo ya bona, le ka monna yo mongwe yo a hwilego yo ba rego ke Jesu, yo Paulose yena a rego o a phela. 20Nna, ka ge ditaba tše di be di ntladitše dimpa, ka botšišiša Paulose ge eba a ka dumela go ya Jerusalema go sekišwa gona mabapi le ditatofatšo tšeo. 21Eupša Paulose a nyaka go sekišwa ke Kesare. A kganyoga go bewa ka kgolegong ge a sa letetše tsheko. Ka gona nna ka laela gore a dule a letilwe go fihlela ge a tlilo išwa go Kesare.”
22Agripa a re go Festose: “Ke nyaka go ikwela monna yoo ka bonna.”
Festose a re: “O tla mo kwa gosasa.”
23Ka le le latelago Agripa le Bernise ba tla ka mokgabo le botšhepi bja bogoši, ba tsena ka ntlong ya lekgotla ba na le bagolo ba madira le baetapele ba motse. Festose a laela gore Paulose a tlišwe, mme a tlišwa. 24Festose a re: “Kgoši Agripa le lena ka moka le nago le rena mo: Monna yo le mmonago yo ke yena yo Bajuda ka moka ba llago ka yena mo go nna kua Jerusalema le gona mo, ba goa ba re ga a sa swanela go phela. 25Eupša nna ga se ka hwetša a dirile selo se se dirago gore a swanele go bolawa. Gomme ka ge le yena mong a nyakile go sekišwa ke Kesare, ke phethile ka go re ke tla mo romela gona. 26Fela ga ke na taba ye e lego yonayona ye nkago e ngwalela morena ka yena. Ka gona ke mo tlišitše mo go lena, gagolo go wena, Kgoši Agripa, gore ge go seno nyakišišwa, ke be le se nkago se ngwala. 27Gobane nna ke bona e se tshwanelo go romela mogolegwa felo ke sa bontšhe molato wa gagwe gabotse.”


text:
Sekriste
Sekriste ke bodumedi, dithuto tša bona di bolela ka bophelo le dithuto tsa Jesu wa Nazarena. Bakriste ba dumela gore Jesu ke ngwana wa Modimo legore ke Messia oa porofitilwego go Testamente ya kgale, le gore Testamente ye mpsha e fihlollotswe ke Jesu.
Go lekanetšwa gore ka 2007 dimillione millione tše 2.1 (billion) goba 33% ya bodudi ba lefase ka bophara ke Bakriste.[1] Bokriste ke bodumedi bo bogolo bofeta ditumelo kamoka lefaseng. Dinaga ka dinaga, Sekriste ke bodumedi bo bogolo gofeta ditumelo tše dingwe, dinageng tša goswana le Europa, Amerika, Borwa ba Afrika, Philippines and Oceania. Sekriste go gola ka maatla Asia, nageng tša goswana le Tšhaena[2] le Korea Borwa.[3][4]
Ditšhupetšo[lokiša | edit source]
- ↑ World Religion Statistics.
- ↑ WorthyNews.com, Growth of Christianity in China;
- ↑ LutherProduction.com Growth in South Korea
- ↑ Xhist.com, History of Christianity in Korea.


text:
Mo nakong ye e fetilego, matšatši ka moka a mo metseng wa MaZulu (umuzi) a be a latela setlwaedi. Go na le phapano ye e dirilwego go ya ka bong, bogolo le maemo. Baswa ba bašemane ba be ba na le maikarabelo a go hlokomela dikgomo le go dintšha go ya go fula; basetsana ba be ba ya go tšeela meetse ka nokeng ka bo bona goba le bomme bja bona.
Ka fao bana ba Mazulu ba be ba tseba tlhago go tloga bonnyaneng, ba hwetša kwešišo, yeo e felego le kwelobohloko ya tikologo yeo ba dulago go yona. Ka morago ga difihlolo, gantši di solwa bogareng bja mesong, basadi ba swiela, ba hlwekiša dipitša le le dilo tše dingwe tša ka gae.
Mo mathomong a selemo, ka gare letšatši ge ntše go sa tonya, ba tla ya mašemong go ntšha mengwang go dibjalo tša bona. Ka morago ga nako e sa le mesong badiši tla boela le dikgomo tšeo di bego di gangwa ka ntlwaneng ya dikgomo. Ka morago ga go gangwa, dijo tša mathomo tša letšatši di a lewa. Go be go apeiwa mo mollong ka gae ka gare ga pitša e kgolo (ikhanzi).
Le gona bjale, amasi (curds tša maswi) di bopile karolo ye bohlokwa ya go dijo: di be di lewa di le noši goba di ka hlakanywa le bupi bja lehea goba merogo. Go letšatši le, bupi bja lehea, bo tšweletšwa go malapa ka go šila corn magareng ga maswika a mabedi.
Banna ga nke ba dira mešomo ya ka gae, ka dinako tše ntši ba be ba tsenela dikopano go iband/a (mo kgorongh ya kgoši) kopano ya setho, gantši ye e lego ka fase ga mehlare ka ntle ga umuzi, goba go dira mošomo wa phraebete, go swana le go lokiša dikotse tša bona goba go šoma ka matlalo.
Basadi ba san a le maikarabelo a go dira, le go loga dipheta, tšeo ba ithutago go bommago bona. Go bopa letsopa ke bokgoni bjo bo dirago ke batho ba mmalwa fela. Mediro ya dikgong ka moka e dirwa ke banna, bao gantši ba dirago dilo tše di itšego, go swana le mahwana, ditrei tša nama le sebjana sa maswi, tšeo di tiilego go tšwa go dikarolo tša dikgong.
Carvers ga ba sa dira headrests ka lebaka la gore batho bjale ba kgetha go diriša mesamelo. Go lokiša e be e le melao ye e kgethegilego, ka tlwaelo e dirwa ka mo sephiring gomme gantši e dirwa ke banna maloko a lapa fela.
Dilo tše di be di dirwa e be e le mengwang, go hlagola mašemo, le go kuketša ya spears, dibetša tša ntwa. Go tšwa ka 1830s, mothopo wo mogolo wa tshipi o be o tšwa go kgwebo le ba Seisimane le Sepotokisi. Dipheta, dihlare, leago le muskets di be di fetolwa go Ivory, mošomo, matlalo le dikgomo. Kgwebo ye e feleleditše ka go hwa bja bkgoni bja tshipi ya setšo, le smithed gabonolo, eupša ka fase, tshipi e bile gona go batho ba kgwebo.
Translated by Lebogang Sewela


text:
Diphapantšho tša bong le mengwaga di be di le maemo a bohlokwa mo setšhabeng sa Batswana. Boleng bo be bo bontšhitšwe ka ditsela tše ntši: Banna le basadi ba be ba aragonywa mo dikopanong tša leago; le mafelo a mangwe, go fa mohlala, kgotla (lefelo la kgotla), le be le le la banna fela.
Bašemane ba be ba dumelelwa, gomme mosadi yo a bego a belega barwedi fela ba be sa sa ratwe. Go be go na le karolo ya mešomo, go be go na le mešomo ye e itšego yeo e abelanago go batho ka moka. mosadi wa motswana ke yo monnyane yo a lego ka fase ga taolo ya monna wa gagwe, bahlokomedi ba (tatagwe, buti goba malome go fihla ka lenyalo; monna wa gagwe goba tatagwe goba buti wa gagwe). Basadi ba be ba sa dumelwa go dikopano tša dipolotiki le meletlo ya ditumelo.
Mengwaga le yona e be e na le phapano. Bjalo ka batho bao ba bolelago Bantu, Matswana a swanetše go hlompha le go obamela bao ba lego ba ba golo go ba, ka go ba bitša ‘tate' (rra or ntate) goba "Mma' (mme); go se latele molao wo e be e le molato. Tlhompho ya batho ba ba bagolo e be e swanetše go dirwa le go setšhaba.
Bana ba be ba bewa ka dihlopha go ya ka tlhabollo: go tloga go masea go ya go mengwaga ye 2, go tloga go 3 go ya go 8 (banyana); dihlopha tša bašemane le (basemane) (basetsana) di be di le gare ga mengwaga ya 9 go fihla go 13; 14 le go fihla ge ba be ba abelwa go age-set (magwane, majafela goba maphatisi).
Bašemane ba mo maphatisi ba be ba apara diaparo tše di kgethegilego gomme ba diragatša dikoša le go bina mo dikopanong tša ngwaga wo itšego/age-set, gomme e be ba ba le tokologo, kudukudu ka ditaba tša thobalano.
Mo nakong ye, ba phela nako ye ntši go mašakeng a dikgomo ba hlokomela diruiwa tša tata bona. Basetsana ba be ba thuša ka go lata meetse, go pšatla le šila lehea, go beakanya dijo, go swiela ntlo, le go hlokomela bana ba bannyane.
Abelano ya mophato (mophato) e be e hlaolwa go fetogela go bogolo. Mophato o be o akaretša banna le basadi bao ba nago le mengwaga ye e lekanago bao ba thomilego ka nako e tee. Ka tlwaelo mophato o tla hlolwa ke kgoši ka morago ga mengwaga ye menne ye menngwe le ye menngwe go ya go ye šupago, ge bašemane le basetsana ba nago le maswanedi, a 6 go 20, ya ile gwa thomišwa mmogo.
Mophato o be o akaretša leloko la lapa la kgoši leo le ile la tloga fao le amogelwa bjalo ka moetapele. Mengwaga ye mentši ye e fetilego, hlolo ya mophato wa banna e be e felegetša ke meletlo ya lebollo, e bitšwa bogwera.
Ka 1940, meletlo e ile ya fela, kudukudu ka lebaka la gore Bokreste ba be ba e bona bjalo ka meletlo yeo e se nago hlompho ka fao ba ile ba kgopela kgoši go e fediša. Mokgwa wo o bego o bonagala gabotse kudu wa bogwera e be e le circumcision le khutlo ya banna go mophato wo mofsa ka lefelong la sephiri ka nageng. Nakong ya bona ya bodutu, ba be ba tsena go mediri e boima, ba be ba lekwa ka mokgwa wa bogolo gomme ba rutwa melao, ditšo le ditlwaedi.
Basetsana ba be ba ya komeng le bona (bojale) yona e swarwa ka gae. E be e akaretša go bina, makatika le mekgwa ya go šoma (ka tlwaelo, go swaya ka gare ga dirope). Koma ya basadi le yona e be e na le dikotlo tše boima le dilo tše dingwe tše boima, le ditaelo tša ditaba tše di amanago le temo ya bophelo bja ka lapeng, thobalano le maitshwaro go banna.
Kgoši o be a fa mophato wo monngwe le wo monngwe leina kua seala se hlolega, ka tlwaelo leina le bontšhago tiragalo ya sebjalebjale, go swana le pula goba komelelo. Mophato o be o tšwetšwa pele ka leina leo go ya pele. Motho o be a sa bonwe bjalo ka motho yo mogolo ebile o be a sa dumelelwe go nyala go fihlela a ba le leloko la mophato. Maloko a mophato wa banna a be a šoma le go lwa mmogo, eupša ba be ba le balekane bao ba lekanago ba kwišišo.
Moya wa botee le boikgantšho di be di tlema maloko: seka se itšego mabapi le go hlompha monna e be le go mmitša ka leina la gagwe la hlompho/mophato e se go la gagwe. Maloko a mophato a be a swanetše go hlompha mephato ka moako yeo e hlamilwego kgale, mafelelong, ka go holofela gore ba bannayne ba tla ba swarwa ka hlomphp. Kgaolo ya thupišo ka le merero ye mengwe ye e amanago le mokgatlo wa mophato e be e lekolwa ke karolo ye e kgethegilego ya dikgorotsheko ya hoc yeo e etwago pele ke baetapele ba mophato.
Le ka tlase ga maitapišo a Bakriste go fediša seala se hlolega/dikoma mathomong a ngwagakgolo wa 20th, go sa na le tsošološo ye kgolo lehono gare ga Matswana, le ba bangwe bao ba ilego ba amogelwa gore dithuto tše di ka se lwantšhwe.
Seala se hlolega/koma e bile leswao la boitsebišo ka ditsela tše pedi: batho ba ipona bjalo ka Matswana ge ba ile komeng gomme ba dira melao ya Setswana; Go feta fao, go na le maatla go bontši bja naga gore go sepela tsela ya seala se hlolega ke leswao la boitšhupo bja Afrika, le gore batho ba bannyane bao ba palelwago ke go tsenela seala se hlolega ga se MaAfrika a ‘nnete’.
Ditiro di latela mekgwa ya go swana le yeo e ilego ya šomišwago ka matšatšing a kgale a ka mehla, eupša le dibopego tše mpsha tšeo di šomišago mekgwa ya sebjalebjale, sebakeng sa mašaledi.
Translated by Lebogang Sewela


text:
111Ge ba batamela Jerusalema, ba etla Betfage le Bethania, Thabeng ya Mehlware, Jesu a roma barutiwa ba gagwe ba babedi, 2a ba laela a re: “Eyang motseng wola le lebanego le wona, gomme ge le fihla le tla hwetša pokolwana ye e kgokilwego, ye e sego ya ka ya namelwa ke motho. Le e kgokolle, le e tliše mo. 3Ge motho a ka le botšiša gore le e kgokollelang, le mmotše le re: ‘Morena o a e nyaka, o tla e buša ka pela.’ ”
4Ba ya, ba fihla ba hwetša pokolwana e kgokilwe mojako wa ngwako go lebana le mokgotha. Ge ba sa e kgokolla, 5ba bangwe ba ba bego ba eme moo ba ba botšiša ba re: “Le reng le kgokolla pokolwana ye?”
6Bona ba ba fetola ka mokgwa wola Jesu a ba laetšego, gomme batho bao ba ba lesa. 7Ba iša pokolwana yela go Jesu, ba bea diaparo tša bona godimo ga yona, mme Jesu a e namela. 8Batho ba bantši ba ala diaparo tša bona mo tseleng, mola ba bangwe ba rema makala a dihlare ka mašemong, ba a ala tseleng. 9
Batho ba ba bego ba etile Jesu pele le ba ba bego ba mo šetše morago ba goa ba re: “A go tumišwe Modimo! A go retwe yo a tlago a romilwe ke Morena! 10Modimo a šegofatše mmušo wo o tlago hlongwa wa Dafida, rakgolokhukhu wa rena! A go retwe Yogodimodimo magodimong!”
11Jesu a tsena Jerusalema, a ya ka Tempeleng, a fihla a bogela tšohle moo, gomme ka ge e be e šetše e le mathapama, a tšwa a ya Bethania a na le barutiwa ba gagwe ba lesome le metšo ye mebedi.
12Ka letšatši le le latelago ge ba boa Bethania a kwa a swerwe ke tlala. 13A bona sehlare sa mogo bokgojana se na le matlakala; a ya go sona a holofetše gore o tla hwetša selo. Ge a fihla go sona a se hwetše selo ge e se matlakala fela, gobane e be e se lebaka la mago. 14A re go sona: “Go se sa tsoga go bile le motho yo a jago seenywa sa gago le ka mohla wo mongwe!”
Barutiwa ba gagwe ba mo kwa ge a realo.
15Ba fihla Jerusalema. Ge Jesu a fihla Tempeleng, a raka ba ba rekago le ba ba rekišago Tempeleng. A menola ditafola tša ba ba rekanyago ditšhelete, le ditulo tša ba ba rekišago maeba. 16A se dumelele motho go putla kgoro ya Tempele a rwele morwalo. 17
Jer. 7:11
A ba lemoša a re: “Ga ke re Mangwalo a Makgethwa a re: ‘Ngwako wa ka o tla bitšwa ngwako wa ditšhaba ka moka wa thapelo,’ eupša lena le o dirile legolo la bahlakodi!”
18Ge baprista ba bagolo le boramangwalo ba ekwa a realo, ba rera go loga maano a go mmolaya, ka gobane ba be ba mmoifa, ka ge lešaba ka moka le be le kgotsa thuto ya gagwe.
19Mathapama Jesu le barutiwa ba gagwe ba tloga motseng.
20Mosong wa letšatši le le latelago, ge ba feta ka tsela, ba bona mogo wola o omeletše go tloga ka medu. 21Petrose a elelwa, mme a re go Jesu: “Moruti, bona mogo wola o o rogakilego, o omeletše.”
22Jesu a ba fetola a re: “Dumelang go Modimo. 23
1 Bakor. 13:2
Ruri, ke le botša gore yo a ka botšago thaba ye a re: ‘Tloga mo o yo itahlela ka lewatleng’ a sa belaele ka pelong ya gagwe, eupša a dumela gore tše a di bolelago di tla direga, di tla mo diregela. 24Ka lebaka leo ke le botša gore tšohle tše le kago di kgopela ka thapelo, le dumele gore ruri le tla di fiwa, gomme le tla di fiwa. 25
Ge le ema le rapela, le lebalele ba le ba tsotago, gore le lena Tatagolena wa legodimong a le lebalele dibe tša lena.”11:25 Dingwalwakaseatla tše dingwe di tlaleletša ka temana 26 ye e rego “Ge le sa lebalele ba bangwe dibe tša bona, Tatagolena wa legodimong le yena a ka se le lebalele tša lena.” Lebelela Mat. 6:15.
27Ba buša ba tla Jerusalema. Ya re ge Jesu a sa sepelasepela ka Tempeleng, baprista ba bagolo, le boramangwalo, le bagolo ba setšhaba ba tla go yena, 28ba mmotšiša ba re: “O romilwe ke mang go dira dilo tše? Gona ke mang yo a go boditšego gore o di dire?”
29Jesu a ba fetola a re: “Le nna ke tla le botšiša taba e tee, gomme ge le ka mphetola, ke tla le botša gore ke romilwe ke mang go dira dilo tše. 30Johanese o be a laetšwe ke mang go kolobetša – ke Modimo goba ke batho? Mphetoleng!”
31Ba sebelana ba re: “Ge re ka re: ‘O be a laetšwe ke Modimo,’ o tla re: ‘Bjale ke ka lebaka lang le se la mo dumela?’ 32Gomme ge re ka re: ‘O be a laetšwe ke batho ...’ ” (Gape ba be ba boifa batho, ka ge bohle ba be ba dumela gore Johanese e be e le moprofeta.) 33Ka gona ba fetola Jesu ba re: “Ga re tsebe.”
Gomme yena a re go bona: “Gona le nna nka se le botše gore ke romilwe ke mang go dira dilo tše.”


text:
Nomsa o be a hlokomela sesi wa gagwe, Mandisa, a dira pheta. Mmago bona o ile a bitša a le ka moraleng, “Mandisa, nke o nkele lebenkeleng.
Lenaneo la direkwa ke le.” Mandisa o ile a bala lenaneo la direkwa, “Borotho, matšarine, potoro ya ditloomake, jamo ya apolokose, folouru, mae,
swikiri, maswi, teye le letswai. Ke hloka mekotla ye mebedi ya tšohle tše.” Nomsa a fofela godimo le tlase. “Nka ya le nna? Naa nka ya le wena?”
O bolokile tšhelete ye nngwe. O rata malekere a mmala wa namune a nthokolo a magolo a kua lebenkeleng. “Go a hlokega gore o ye?”
Mandisa a hemela godimo. O be a na le mengwaga ye lesomepedi gomme Nomsa a na le mengwaga ye tshela efela ka dinako tše dingwe o
be a lapišwa ke go phela a šetše morago ke ngwana wa gabo wa mosetsana. “Gona o tlo swanela go nthuša go rwala direkwa.”
“Ke tlo go swariša, ke tlo go swariša!” gwa tshepiša Nomsa. “Bala lenaneo gape, ke nyaka go kwa gore re swanetše go reka eng.”
“Borotho, matšarine, potoro ya ditloomake, jamo ya apolokose, folouru, mae, swikiri, maswi, teye le letswai,” gwa bala Mandisa mola
Nomsa a balela dilo menwaneng ya seatla sa gagwe. Dilo tše lesome, se tee monwaneng o mongwe le o mongwe. Nomsa o be a sa tsebe go
bala efela o be a na le bokgoni bja go gopola gabotse.
Basetsana ba be ba le mmileng. Go be go foka phefo! E be e fefera diaparo tša bona le go fofiša matlakala mebileng a kitima le go phethoga maotong a bona.
Ba rile ge ba feta salune sa meriri sa karatšhe ya Moh Ngubane ba bona Fezeka le Phumla ba loga meriri ya bona. Moh Ngubane o be a kgona go loga kudu.
Fezeka le Phumla e be e le bagwera ba Mandisa ba potego. “Ijoo, le botse!” Mandisa a realo a tsena ka saluneng ya meriri go lebelela setaele se seswa sa mologo.
Se be se le botse kudu. “O apere hempe ye mpšha,” Mandisa a botša Fezeka. O ile a khukhama a phophola lešela ka menwana ya seatla.
“O e rekile kae?” Nomsa a hemela godimo. O be a nyaka go fihla lebenkeleng ka pela. Efela Mandisa matšatši a o be a nagana fela ka meriri, diaparo le dieta.
“Ke rata pheta ya gago ye mpšha, Phumla!” a realo Mandisa a khukhama gore a sware pheta ya mogwera wa gagwe. Gomme, agaa!
Phefo ya tšea lenaneo la direkwa seatleng sa Mandisa! Le ile la fofa leboto, la fofa marulelo a ntlo ya baagišane. Le ile, la ya, la ya! La sobelela sa ruri!
“Bjale ke bothateng,” a realo Mandisa a bea seatla molomong wa gagwe. “Ke tla swanela go ya gae gomme ke kgopele Mama lenaneo le leswa gomme o tlo befelwa!”
“Ga go hloke go dira seo! Ke gopola lenaneo la direkwa,” a realo Nomsa a fofela godimo le tlase. “Ke di gopola ka moka.”
O emišitše diatla gomme a balela dilo menwaneng ya gagwe ye lesome. Monwana o mongwe le o mongwe wa gagwe e be e
le se sengwe go tšwa lenaneong. “Borotho, matšarine, potoro ya ditloomake, jamo ya apolokose, folouru, mae, swikiri, maswi, teye le letswai!” a realo.
Mandisa o ile a makala. “O šomile, Sesi! Ke thaba ge o tlile le nna. Areye lebenkeleng ka pela re reke dilo tšeo. Go sego bjalo Mama o tlo befelwa.”
Ba rile ge ba fihla Mambhele Cash Store, Mandisa a kgopela dilo tšeo Nomsa a di gopotšego menwaneng ya gagwe ye lesome gomme a tsenya dilo
ka mekotleng ya direkwa. Nomsa o ile a lebelela lebotlelo le legolo la malekere a mmala wa namune le lebotlelo la dijeli kgauswi le thili.
O ntšhitše tšhelete potleng a e fa Mandisa. O šupile malekere ao a nyakago gomme Mandisa a reka. Mandisa a tsenya le lolipopo ye hubedu.
“Se ke sa go mphološa gore ke se tsene mathateng,” a realo Mandisa. “Ke a tseba o rata dilolipopo tše dihubedu.”
Ka bobedi ba be ba rwele mekotla ya direkwa ba lebile gae gomme Nomsa a mona lolipopo ya gagwe ye hubedu.
Kua gae, ba phuthulotše mekotla ya direkwa tafoleng ka khitšhing gomme Mandisa a botšiša, “Mama, nka dira dipanekuku tša go lalela mantšiboa?”
O be a tseba gore Nomsa o rata dipanekuku. “Ee,” a realo mmago bona. “Ka na le mošomo o montši wa go swaya mosegare wo.
O tla be o nthuša ge o ka dira dijo tša go lalela.” Mmogo Nomsa le Mandisa ba tswaka folouru, mae, maswi, swikiri le letswatšana ba dira dipanekuku.
Ba tlogetše motswako sebaka sa iri. Gomme ba dira dipanekuku, le dipanekuku le dipanekuku tše dintši. Go be go nkga bose kudu ka moraleng!
Papa o rile ge a boa a leba ka moraleng thwii. “Nko ya ka e mpotša gore re lalela ka dipanekuku! Gape ke a bona gore barwedi ba ka ba babedi ke baapei.
Le tlile go tsenya eng ka gare ga tšona?” a botšiša. “Go na le nama ya go šilwa ya go šala maabane. Re ka diriša yona,” a realo Mandisa.
“Gape go na le jamo ya apolokose. Ke rata jamo ya apolokose kudu!” a realo Nomsa a fofela godimo le tlase. “Le ya ka,” a realo Papa gomme a sega.
E rile ge Mama a etla ka moraleng a phaphatha diatla. “Le šomile barwedi ba ka!” a realo. Dipanekuku di be di le bose.
“Nka gopola ditswakwa tša motswako,” Nomsa a realo. O emišitše seatla a di balela menwaneng ya gagwe ye mehlano, “Folouru, mae, maswi,
swikiri le letswatšana!”
Tatagwe o ile a sega a mo phaphatha legetla. “Mosetsana wa ka wa bohlale!” a realo. “Mogongwe le nna ke swanetše go diriša menwana ya ka go gopola dilo!”


text:
31Ge go le bjalo, ke eng se Bajuda ba phalago baditšhaba ka sona? Mohola wa lebollo wona ke eng? 2Ke wo mogolo ka mekgwa ye mentši. Mokgwa wa mathomo ke wa ge Modimo a dirile Bajuda baboloki ba molaetša wa gagwe. 3Bjale, ge eba ba bangwe ba bona ba ile ba lesa go botega, na go se botege moo ga bona go ra gore Modimo le yena o ile a lesa go botega? 4
Le gatee! Go pepeneneng gore wa go rereša ke Modimo, le ge batho bohle e le ba maaka. Gobane Mangwalo a Makgethwa a re:
“Ruri, ge o ipobola o ka se bonwe molato;
mme ge o sekišwa o tla tšwa pele.”
5Bjale ge go se loke ga rena go bonagatša go loka ga Modimo, gona re tla reng? Na re ka re Modimo ga se a loka ge a re otla? Seo ke se motho wa nama a ka se botšišago. 6Le gatee! Ge Modimo a ka be a se a loka, na o be a tla ahlola lefase bjang?
7Bjale ge eba go bolela maaka ga ka go tumiša Modimo ka go tšweletša nnete ya gagwe gabotse, ke sa ahlolelwang gore ke modiradibe? 8Ge go le bjalo, ke reng ke sa re: “A re direng tše mpe gore go tle go tšwelele tše di lokilego”? Gape batho ba bangwe ba nkgobošitše ka go mphara ka go re ke realo. Ba tla otlwa, bjalo ka ge go ba swanetše.
9Bjale ge, na rena Bajuda re phala baditšhaba? Le gatee! Gobane ke šetše ke boletše gore Bajuda le baditšhaba ba bušwa ke sebe bohle, 10
53:1-3
bjalo ka ge Mangwalo a Makgethwa a re:
“Ga go motho yo a lokilego, le o tee;
11ga go yo a kwešišago,
ga go yo a nyakago go tseba thato ya Modimo.
12Bohle ba tšwile tseleng,
ka moka ba dira tše mpe;
ga go modiratoka, le o tee.
13
140:3
Dipolelo tša bona di a bolaya;
ba na le maleme a boreledi;
ka ganong ga bona go tšwa bohloko bja mokopa.
14
Ba khupile mahlapa le bohloko ka melomo.
15
Ba ka pela go bolayeng;
16mo ba sepelago gona ke bosenyi le mahlomola.
17Tša go phedišana le ba bangwe ka boiketlo ga ba di šetše.
18
Modimo le yena ga ba mmoife.”
19Bjale re a tseba gore tšohle tše melao ya Moshe o di bolelago di botšwa ba ba bušwago ke yona melao yeo, gore go se be le yo a bago le lebaka la go ikemelela, le gore batho bohle lefaseng ba tle ba lebanwe ke go ahlolwa ke Modimo. 20
Bag. 2:16
Gobane ga go motho yo a lokafatšwago ka go phetha melao ya Moshe; se melao yeo e se dirago ke go lemoša motho gore o dirile sebe.
21Gomme bjale tsela ya Modimo ya go lokafatša batho e utolotšwe. Ga e sepelelane le molao, le ge e hlatsetšwe ke melao ya Moshe le baprofeta. 22
Modimo o lokafatša batho ka tumelo ya bona go Jesu Kriste. Seo Modimo o se direla bohle ba ba dumelago go Kriste, ka gobane ga go kgethollo. 23Bohle ba dirile dibe gomme ba hloka letago la Modimo. 24Eupša Modimo, ka kgaugelo ya gagwe ye e sego ya swanela batho, o ba lokafatša ka Kriste Jesu yo a ba lokollago. 25-26Modimo o ba neetše yena, gore ka go bolawa ga gagwe e tle e be mmoelanyi wa batho le Modimo ka go dumela ga bona go Kriste. Seo Modimo o be a se direla go bontšha go loka ga gagwe. Mehleng ya kgale o be a le pelotelele mme a hlokomologile dibe tša batho; eupša mehleng yeno o a ba kgala, gore a bontšhe go loka ga gagwe. Ke wona mokgwa wo ka wona Modimo a bontšhago go loka ga gagwe, mme a lokafatšago yo a dumelago go Jesu.
27Bjale, ke eng se re ka ikgantšhago ka sona? Ga se gona! Lebaka ke eng? Kgane lebaka ke gore re phetha melao ya Moshe? Aowaa, lebaka ke gore re a dumela. 28Ga ke na le ka pelaelo gore motho o lokafatšwa ka tumelo, e sego ke go phetha tše di laelwago ke melao ya Moshe. 29Kgane Modimo ke Modimo wa Bajuda fela? Na baditšhaba bona ga se Modimo wa bona? Ee, le bona ke wa bona. 30
Bag. 3:20
Modimo ke o tee, gomme o tla lokafatša Bajuda3:30 “Bajuda” Segerike se re “ba ba bollago”. ka tumelo ya bona; baditšhaba3:30 “baditšhaba” Segerike se re “ba ba sa bollego”. le bona o tla ba lokafatša ka ya bona tumelo. 31Na e ka ba seo ke go re melao ya Moshe re e fediša ka yona tumelo? Aowaa, le gatee! Ebile ke gona ge re e tiiša.


text:
Basotho ba ipshina ka mmino le go bina, gantši go moletlong ya bona le ditiro tša leago. Dikoša di dirišwa gape bjalo ka sešupo sa maitemogelo a go go se be gona ga banna ba ile mešomong ya bona: Banna ba phadišana ka go opela lifela tsa litsamaea naha (dikoša tša baeti) ka ga maitemogelo a bona go dihosteleng tša meepo le ka tlase ga mmu, gomme basadi ba diriša mokgwa wa go swana wa go opela go lla ka ga maphelo a bona bjalo ka mafastere a bjang.
Mebino ye tlwaelegilego ke mokorotlo, mohobelo le mokhibo. Mokorotlo o dirwa ke banna bja bogošing mo melotlong ye bohlokwa, go swana le dikopano tša sepolotiki, goba ge kgoši le balatedi ba gagwe ba ya leetong la tlhahlobo. E na le morethetho ya go dikologela morago, go kopantšha le go keta; Moetapele o opela ka lentšu le modumo wa godimo e be go latela mmino wa sehlopha.
Nako le nako, yo mongwe wa banna o na le go tšwa go sehlopha e be a bina pele ga Moahlodimogolo, ba mimela ntwa ya hlasela. O goga ke ba bangwe bao ba emišago go opela gomme ba mmitša ka leina la gagwe le go bina.
Le yena a ka opela dikoša tša gagwe tša bokgoši. E be a boela morago go boemong bja gagawe gomme e be mebino e tšwela pele. Mohobelo, e phethagatšwago ke banna, e nyaka maatla le kgotlelelo ka ge e binwa kudu mo bošegong, e binelwa boithabišo le boipshino.
Mokhibo ke mobino wa basadi o phethagatšwa ka mangwele, mmele o emelela gannyane e be o wa ka ge diatla di ikgapetše godimo. Go na le khwaere ye emago ka morago ga mothaladi wa babani, ba opela le go opa diatla. Maqekah ke mobino wo kgethegilego wo lego mo karolong ya mathomo koma ya basetsana. Basotho ba na le mehutahuta ya diletšo.
Morupa, toromo ye nnyane ye šomišwago go koma ya basetsana, e dirilwe go tšwa go pitša ya letsopa fao letlalo le e phurulotšwe ka diatla. Lekoko le dirilwe ka letlalola kgomo le thatafaditšwego leo le bethwa ka kgathi, go tšweletša modumo wa mmino. Tšhomišo ya tšona ke ya maqekha seances. Lesiba le na le moriri wa pere o phurulogile go kgathi magarebng ga quill le thekgo.
Seetša light sucking kgahlanong le quill e go hlola gore moriri wa pere o thothomele, go tšweletša modumo o boima, ka tlwaelo o felegetšwa ke lentšu la moraloki.
Thomo e na le bow, mo moriri wa pere goba mathale e phuruloggago, gomme e bofwa ka motato ka gare. Bow e kgomagantšwe go tshesanetshesane - goba, mo dinakong tše bjale, tini yak gale ya oli - yeo e šomago bjalo ka resonator. Sedirišwa se ralokwa lokela lenti latelana goba go kuka ka kgathi.Translated by Lebogang Sewela


text:
Aardwolf
Phiri ya Molete
Leina
Phiri ya molete [Proteles cristata]
Leina le la “Aardwolf” le bolela gore 'phiri ya molete'ka SeAfrikanse' gomme le tšerwe ka dikarolo tša yona tšeo di swanago le tša pmšya le mekgwa ya yona ya dijo tše di ka moohlwa tše di di epang go tšwa ka mabung.
Ponalo
Phiri ya molete e ne boya bja mmala yo olego boserolwana le borokwa, le mebala e e tsepamego e meso, e na le mosela o nago le maboya a mantšhi gomme o na le ntlha e nago le boya bjo bo ntsho, e na le boya bjo bo ntšhi mo mokokotlong, jo bo emelelang ge Phiri ya molete e kwa e romulwa goba e tšhošwa. Phiri ya molete e eme disentimetara tše 40 go tloga legetleng ka mosela o botelele bja disentimetara tše 20-25, gomme e botelele bja disentimetara tše 65-80 go tloga nkong go ya moseleng mme e boima bja dikilograma tše di bogareng bja 8 le12. E swana le Phiri e thamaga e nnyane.
Dijo
Mehuta ye ya diPhiri ye e sa tlwaelegago ke moji wa moohlwa. E tlwaetše kudu go ja mohlwa moo ebilego le meno a yona a dutše fela ka ntle, ebile a fokotsegile gore le go hlafuna nama fela ke seo se sego bonolo go yona. Meno a ka pele a ituletše botse gomme e a šomiša go itšhiriletša go diPhiri tse dingwe tša molete. Dijo tša Phiri ya molete di na le mehuta e me bedi e e kgethegilego ya meehlwa, o mongwe ke o feletšago o sena mosola ka nakong ya mariga ka gomme Phiri ya molete e tla ya go mohuta o mong wa moohlwa go ya ja.
Hlokego e ya dijo e palediša Phiri ya molete go ralala le naga ka goba go sena dijo tše di ntšhi mo lefelong leo go nago le mehuta eo ye mebedi fela ya moohlwa. Bošegong bjo bo tlwaelegilego Phiri ya molete e ja moohlwa o ka bago 200 000 go ya go 300 000 ka go šomiša bokgoni ba yona bjo bo maroka, Phiri ya molete e kgona go kwa go nang le moohlwa gona e be e šomiša leleme le sephara la yona go ja ka bontšhi. Phiri ya molete e tsebega gape ka go ja diphoofolo tše dingwe tše di nnyane go swana le magotlo, dinonyana tše di nnyane, mae le kgari.
Pelego
Gantšhi Phiri ya molete ya poo le e tshadi di na le dihlong, di a tšhabana ebile ga nke di bonwa fela,seo se dira gore go be boima go tseba tša bophelo bja tsona, fela go dumelwa gore di kgona go hlakana nakong e nngwe le e nngwe mo ngwageng ka moka. Go hlakana ga ya poo le e tshadi go tšeya matšatši a 90 go ya go a 100 go be go belegwa diphitšana tse 2 go ya go tse 4. Ge diphitšana di fetša go kgwešwa di jeswa moohlwa o o satšwa go thuthuga ke batswadi ka bobedi.
Boitshwaro
Diphiri tša molete di rata go robala motshegare gomme di sepela bošego. Gantšhi di tsoma ka bo tee ka bo tee ntle le thušo ya tse dingwe, di hlakana fela ka go yo kopananela moseme le go godiša tše nnyane. Ka nako tše dingwe di bonwa ka dihlophana tša bobedi goba sehlophana se nnyane sa tše ntšhinyana. Phiri ya molete ga so ihlagiše go tša tsamaišo ya lelapa le akaretšago ditlogolo bjalo ka diphiri tše mabala le tše mebala-bala ka go ja ga tšona go ga moohlwa. Ka gore ga di dumele mo go arologantšha dijo ebile di ka se ke tša bušetšwa moleteng, diphiri tša molete di swanela ke go sepela leeto go ya go nyaka dijo. Gantšhi mešima ya tšona ke ye e atolositšwego gantšhi ke magotlo a hlaga eo e nago le ditsela tša Dikolobe tša molete goba Dinoko. Diphiri tša molete ke diepi tša bokgwari gomme ge go se na melete di tla e ikepela ya tšona.
Moo di hwetšwago gona
Di hwetšwa ka bohlaba le kua borwa bja Afrika ntle le borwa bjo bo leng ka lebopong.
Diphoofolo tše tša go ja nama gomme di iphihlilego di ipontšha di na le kgotlelelo e bonolo ya naga e e bophara le bogolo gomme di thabela go ba mafelong ao a sa itemogelego pula ka bontšhi, di dula mafelong a bulegilego ao a nago le bjang, le fa go nang le dihlatšana gomme go na le bjang bjo bo ka tlase moo di phelago tlase mo meleteng. Go na le mafelo a mabedi ao diPhiri tša molete tšeo di bego baagi ba tšona, ke tše phelago mo Afrika Borwa gomme tše dingwe di hwetšwa kua gare ga Tanzania leboya go ya borwa ba Egepeta. Gantšhi diPhiri tša molete di hwetšwa naga le ditlhatšana le bjang jwalo kua Botswana, Karoo le Profenseng ya Kapa Bokone.
Mo e gatilego
Phiri ya molete e nale menwana e mehlano maotong a ka pele, e fela monwana wa ka pele o dutše ko godimo gomme ga e tlogele leswao mo fase, e na le menwana e mene maotong a ka morago. Maroo a yona a masesane ge o a lebeletše godimo, ge o e lebeletše ka lehlakore le bophara ka botlaseng e bile le thata, le botelele bja dimilimitara tše ka bago 20 ka ponelo pele.
Dipalopalo tše bohlokwa
Boima bja mmele (Tshadi) 7,7 go ya go13,5 dikilograma
Boima bja mmele (poo) 7,7 go ya go 13,5 dikilograma
Botelele (Tshadi) disentimitara tše 90,
Botelele (poo) disentimitara tše 90
Nako ya go hlakana ka moseme
Dikgwedi tše pedi
Palo ya tše nnyane
2 go ya go 4 ya diphitšana
Mohuta
Diphoofolo tšeo di jago nama
Lelapa
Lelapa la diphiri tša molete le diphiri tša mebala tše di phelago ka nama
Pelego
Diphitšana tše 2 go ya go tše 4 di belegwa go tloga ka kgwedi ya Lewedi go ya go Moranang morago ga nako ya go hlakana ga e tshadi le ya poo ka moseme tše di ka bago tše 2


text:
Tema ye e kgathwago ke basadi ba BaNtwana le ba bomma e bontšhwa ka diphetogong ka mokgwa wo diaparo tša setšo di aparwago ka dikgatong tša go fapafapana tša go gola. Dikgato ke: lesea (ngwana); mosetsana (ngwanenyana); lethumaša (ngwanenyana o sa alogago); sealogana (nako ya phetogo); mothepa (mosetsana o alogilego); le kgarebe (moswa o butšwitšego).
Ke fela ka morago ga lenyalo le kudukudu ka morago ga matswalo a ngwana wa mathomo ke ge mosadi wa Ntwana a fiwago maemo a mosadi go rago gore bobedi mosadi le mosadi (o nyetšwego).
Go alošwa, go swana le ditirelo tša go tšwa, manyalo le dipoloko, di diragatšwa ka dijarateng tša mengwako ya metseselegae. Pele ga meletlo ya go aloga (byale) yeo e bopago karolo ya Koma (nako ya go aloga ka botlalo) basetsana ba tsenela tirelo ya go tsena mahlagading. Se ke moletlo wa poraebete ka ge basetsana ba BaNtwana ba fiwa maemo a sehlopha sa semmušo ke fela ka morago ga go aloga.
Nakong ya go aloga, go swana le baalogane ba banna ba mo kgatong ya phetišo - ga go bana goba batho ba bagolo. Mo nakong ye, ge ba lego kotsing ya maatala a senyago, ba bewa thoko.
Ge mosetsana o mofša a thoma go ya matšatšing o bewa ka thoko matšatši a mmalwa. Go tloga fao o fiwa tshega ya mokgopha (lebole) e kgabišitšwe ka go arogana ka direi tša dikonope le ditšhatšhane tša letlalo tša go tšewa ke phefo, go laetša kgato ye mpša ka phetogelong ya gagwe go tšwa go ngwana go ya bosading.
Gape o apara ntepana, ye e lego phetoleleo ye nnyane ya theto ya mosadi o nyetšwego ya ka morago. Go swana le tshega, gantšhi e kgabišwa fela ka dikonope le dothapo tše di lekelelago tše di otlologilego tša dipheta go swana le tšeo di hwetšwago ka morago dithetong tša basadi ba ba nyetšwego. Byale bo laetšwa ke mosadi o mogolo wa kgošana, basadibagolo le basetsana ba alogilego.
Tshepedišo ye e akaretša go kota moriri, moo moriri wa mosetsana o bopiwago go swana le setulo sa paesekela (tlhotshwana) gomme wa tlotšwa ka malahla le makhura, mola difahlegong tša bona di tlotšwa ka makhura le letsoku le le khubedu. Basetsana ba fiwa ditheto tša letlalo ke bomma ba bona tšeo ba di aparago ka ntepana. Matswele a bona a utollotšwe, matsogo a bona a rwele maseka bjang (ditokwa) gomme ba apara dipheta (mathala) go dikologa melala ya bona.
Ka morago ga nako ya bona ya mathomo tsena baalogane ba fetša kgwedi ka bodulong (mphato) moo ba amogelago melao ya tša thobalano le ya ka gae. Ba tsenela ekišetšo ya go bolotša mo taološago malebe. Kgato ye e laetša ke go opela le go bina bošego, go tiiša dikgokagano magareng ga baalogane.
Ba rutwa go dira dipopi tša monono (gimwane goba popenyane) le meseme go tšwa bjang bja ka nokeng (legolo) le go kgabiša digo (mogope). Ka kgatong ya mafelelo ya go aloga, basetsana ba bitšwa boramaswaile, gomme ba khupetšwa ka molora pele ga ge ba boa gae moo ba fiwago maemo a kgarebe.
Go bašemane ba BaNtwana, tshepedišo ya go aloga - ya go swana le yeo e kgotlelelwago ke bagwera ba bona ba basadi - e gatelela maemo a bona a phetesetšo le go beakanya mošomo wa bona wa bokamoso setšhabeng.
Banna ba sa tšwago go bolot ba apešwa diaparo tša basadi le meriri ya bona e dirwa ka mokgwa wa setulo sa baesekele tlhamo ya basadi. Go dikologa matheka a bona ba apara dinkgokolo tša bjang hoops tša go beakanywa ka dipheta ka tshepedišo ya bošweu, bokhubedu le boso goba botala-lerata di latelwe ke mmala wo mopinki - wa go nyaka go ba dithulaganyo tša mmala tše di rwalwago ke bobedi basadi ba ba alogilego le ba ba nyetšwego.
Ka morago ga go aloga, banna ba BaNtwana ba lahla dika tša bong ka bobedi ka moka le go dumela mellwane ye tsepamego, ya mešomo ye e hlaositšwego ya setšhaba.
Translated by Lawrence Ndou


text:
Melawana ya Motheo ya Bolemi bja Maswi
Balemi ba swanetše go kwešiša metheo ye mmalwa ya melawana ka bolemi bja maswi le mabapi le dikgomo. Melawana ye e hlaloša gore ke ka lebaka la eng taolo ye itšego ye nyakegago go netefatša kgwebo ye dirago tšhelete. Ka lebaka la gore dikgomo tša maswi ke diyuniti tša tšweletšo tša mohlape wa dikgomo tša maswi, dikgomo tše gamago maswi e tla ba diphoofolo tša mathomo tše di tla rekelago maswi a mafsa. Ka tsela ye, tshepelo ya kheše go tšwa go dithekišo tša maswi e a fiwa. Mohlape wa maswi wo nepigilego o na le le dikgomo tše omilego le dithole tša mengwaga ya go fapafapana go netefatša tšweletšo ye tšwelago pele le mohlape wa kgolo.
Tšhilego ya Kgomo ya Maswi
Dikgomo tša maswi ke diotli gomme di na le tšhilego ya moswananoši (diotli - go fa mohlala, dikgomo, dinku, dipudi - dija le bo šila dijo tša go swana le bjang). Tšhilego ya dijo mo diotling e diragala mo mpeng ya chambered tše nne. Se se kgontšha go šomiša dilo tša go nyaka dijo, go swana le hays, silages, mafulo le furu, ie. dijo tšeo di sa šomišwego ke batho. mpa ya chambered tše nne e na le Legokgo, reticulum, rumen, omasum le abomasum. Diripana tše nne tše, di šoma bjalo ka yuniti e tee.
Rumen ya dilitara tše e ka bago 160 e dira 80% ya megodu ka mpeng. Ke fermentation vat e na lego palo ye kgolo ya anaerobic bacteria (dipakteria tše dulago ka hlokego ya oksitšene), protozoa, le diphedi tše dingwe tše di dulago ka gare ga symbiosis ka kgomo ya maswi. (Kamano e lego gona ke dikamano magareng ga di fapafapanego tša payolotši tše pedi). Diphedi tše di šila dijo tšeo di jelego, ka morago di fa maatla le proteine go dikgomo gore di tšweletša maswi. Ge pakteria e hwa ka moragonyana ka gare ga abomasum, e šoma bjalo ka proteine ya paktheria ya kgomo.
Rumen e phetšego gabotse e ya ka palo e lekanego ya dijo (bjang bja go tšwa go sethokgweng le digwaši) mo dijong tša letšatši le letšatši. Le ge go le bjalo, kagobane maatla le proteine mo dijong di fase, dijo tše boima go swana mabele (lehea, korong, bali goba outse), le methopo ya proteine ya (hlapi, oli ya cottonseed-oil, khekhe, bupi goba bupi bja dinawa tša soya) di a fepša go oketša poelo ya dikgomo tša maswi. Dijo tše gantši di kopanywa le diminerale le letswai goba motswako wa dijo tša motswakotii.
Puno ya Maswi a Dikgomo tša Maswi
Go thoma nako ya tšweletša maswi (tšweletšo ya maswi), e swanetše go tswala bana. Pholo (Tona) le heifere (tshadi) mamane e belegwa go tšwa go se. Gantši, kgomo ya poo e tlošwa mathomong mo bophelong ka ge nama ya yona (ya nama ya namane e bitšwa ‘veal’ ge boima bja tswala setopo bo le 100 kg goba ka fase) goba di ka gola go tšweletšo ya nama ya kgomo ka ntle le ge di dirilwe go rua. Heifere di go bewa sebakeng sa mohlape wa dikgomo.
Dithole di godišitšwe go tswala namane ya mathomo ge e na le dikgwedi tše 24. Go fokotša mengwaga ya go ya go tswala namane ya mathomo go fokotša tshenyegelo ya ditefelo. Theko ya dithole e hwetšwa mo nakong ya tšweletšo ya maswi a goba mo nakong ya go gama maswi. Dithole e ka rekišwa ka thekišo ya godimo go feta ditefelo tša tšona.
Puno ya maswi a dikgomo tša maswi e theilwe godimo ga bokgoni bja ditšini tša hlago le dintlha tša go swana le boleng bja dijo tša tšona - yeo e na lego khuetšo ye kgolo. Puno ya maswi a dikgomo tša maswi e latela makgwai. Ka morago ga go tswala, puno ya maswi e ya oketšega, e be e fihlelela ntlhora ka dibeke tše tshelela go ya go seswai ka morago ga tswalo. Ka morago ga ntlhora, puno ya godimo ya maswi e a hlokomelwa, ka morago ga moo e a fokotšega gannyane ka nako ya go gama ka morago ga tswalo.
Phokotšo ya ka mehla ya maswi ka morago ga ntlhora ke taetšo phegelelo ya tšweletšo ya maswi. Phegelelo ya tšweletšo ya maswi o hlalošwa bjalo ka kamano, mohlala: Tšweletšo ya maswi ka letšatši la bo 240 (15 liters) ge go bapetša tšweletšo ya maswi ka letšatši la bo 60 (20 liters) go fa mohlala, 15 liter/30 liter = 30% goba 20 liter/30 liter = 67%. Ge kamanoe le godimo (mohlala, 67%), phegelelo ya tšweletšo ya maswi e ba kaone.
Go theoga ga puno ya maswi go huetšwa ke Lenaneo la Phepo le leabela le bokgoni bja yona. Palo ya maswi e tšweletšwego mo nakong ya go gama ke kopanyo ya khuetšo ya ntlhora ya phegelelo ya maswi gagwe ka morago ga ntlhora. Tšweletšo ya bophelo bja dikgomo bo laetša nepo ya poelo ya tšona. Palo ya maswi ye kgomo e a tšweletšago ka morago ga tswalo ya namane ya mathomo e fa taetšo ye botse ya bokaakang bja maswi bjoo a tla kgonago go wo tšweletša mo bophelong bja gagawe.
Bjale se, se ka ba taelo ya go tšea sephetho gore o ka reka kgomo neng. Ka morago ga go tswala, ka tlwaelo dikgomo di ka gare a maswi matšatši a 300, ka morago ga fao di a omišwa go itokišetša nako ya go gama tlago. Ge go le boima go imiša dikgomo tša maswi, di ka ba ka gare ga maswi go feta matšatši a 300; Le ge go le bjalo, di swanetše di omišwa matšatši a 50-60 pele ga nako ya go tswala ye tlago.
Translated by Lebogang Sewela


text:
Re mmogo ka lerato,
Re nyalane ka kwisisano,
Ra kwana ka botee,
Ra kopana diponong ka moya.
Re mmogo ka lerato,
Mebele le dipelo kedi hlatsi,
Maikutlo a rena a hlakane moyeng,
Re seke ra phela boka noka,
Ra eta re golela ditshila.
Ke go ratile ele bosego,
Ka tla go wena ke nkga tlala,
Ka go rata ke nkga ditshila,
Ke ija nta ke seba ka lekgai,
Fela wa nkamogela ka diatla tse borutho.
Ke go ratile ke nkga bodidi,
Ka go rata ke nkga dithitho,
Ka go rata ka pelo ya bohloko,
Nkamogele mme ketla go apesa lerato,
Moratiwa, nkapese kubo ya lerato.


text:
301Tše ke dipolelo tša Agure, morwa wa Jake, wa go tšwa Masa.
Yena o boditše Itiele le Ukale a tiišitše a re:30:1 “wa go tšwa Masa ... a re:” Seheberu ga se kwagale gabotse.
2“Nna ke lešilo la mašilo,
ga ke na tlhaologanyo ya setho.
3Ga se ka ithuta bohlale,
le yena Mokgethwa ga ke mo tsebe.
4Ke mang yo a kilego a rotogela legodimong a ba a theoga?
Ke mang yo a kilego a khuparela phefo ka diatla?
Ke mang yo a kilego a phuthela mawatle ka lešela?
Ke mang yo a beilego mellwane ya lefase?
Ke mang? Morwa wa gagwe yena ke mang?
Mpotšeng ge le tseba.
5“Modimo o tshephagala go tšohle tše a di bolelago.
Ke kotse ya ba ba tšhabelago go yena.
6O se oketše tše a di boletšego,
ka gore a ka go sola,
a bona o le wa maaka.”
7Ke go kgopela dilo tše pedi;
o se ntime tšona pele ke ehwa:
8Boradia le maaka o di tloše di be kgole le nna;
o se ke wa ntiitša goba wa nkhumiša.
O mphe dijo tše di ntekanego,
9gobane ge nka ba le dijo tše dintši,
nka tla ka go latola ka re ga ke go hloke.
Le gona,
ge nka diila nka utswa,
mme ka go hlompholla,
wena, Modimo wa ka.
10O se sebe lekgoba go mong wa lona,
ka gore le ka go roga, wa lefa ka setopo.
11Go na le mohuta wa batho ba ba rogakago botatagobona,
le gona ba bolelago bommagobona gampe.
12Go na le mohuta wa batho ba ba iponago ba hlwekile,
etšwe ba se ba hlatswiwe tšhila ya dibe tša bona.
13Go na le mohuta wa batho ba ba iponago kudu,
ba ba lebelelago batho ka go ba nyatša.
14Go na le mohuta wa batho ba meno a nkego ditšhoša,
a nkego dithipa a go garola badiidi lefaseng,
le go fediša bahloki bathong.
15Kgofa e na le barwedi ba babedi ba ba kgopelago ba re: “Mphe! Mphe!”30:15 “ba ba kgopelago ba re: ‘Mphe! Mphe!’ ” Diphetolelo tše dingwe di re “ke Mphe le Mphe.”
Go na le dilo tše tharo tše di sa kego di kgotsofala,
gabotsebotse ke tše nne tše di sa kego di re: “Go lekane!” –
16ke bodulabahu,
le mosadi wa moopa,
le naga ye e sa kwelelego meetse,
le mollo wa hlaga wo o sa kego o re: “Go lekane!”
17Yo a kwerago tatagwe,
goba a ganago go phetha taelo ya mmagwe,
o tla gonywa mahlo ke magokobu,
a lewa ke manong.
18Go na le dilo tše tharo tše di ntlabago kudu,
gabotsebotse ke tše nne tše ke sa di kwešišego:
19ke ka mo nong e fofago sebakabakeng,
le noga e sepelago letlapeng,
le leselawatle le sepelago lewatleng,
le monna le mosadi ba thomago go ratana.
20Tša mosadi wa seotswa šedi:
O re go otswa a hlape, mme a re:
“Nna ga se ka dira phošo!”
21Go na le dilo tše tharo tše di dirago gore lefase le roromele,
gabotsebotse ke tše nne tše lefase le sa di kgotlelelego:
22ke lekgoba le e bago kgoši,
le setlaela se se sosomatšwago ke mokhora,
23le mosadi wa mohloiwa yo a nyalwago,
le lekgoba la mosetsana le le amogago mong wa lona monna.
24Go na le diphedi tše nne mo lefaseng tše e lego tše nnyane,
eupša e lego tše bohlalehlale:
25Makeke: ke mohuta wo o sego wa tia,
eupša a ipolokela dijo selemo;
26dipela:
le tšona ke mohuta wo o sego wa tia,
eupša di ikagela legae ka gare ga maswika;
27tšie: ga e ne kgoši,
eupša ka moka e fofa ka serupa;
28mokgaditswane:
le ka seatla o ka o swara,
eupša o hwetšwa le ka mengwakong ya mošate.
29Go na le diphedi tše tharo tša go šataka ka bothakga;
gabotsebotse ke tše nne tša go gwataka ka bokgwari:
30ke tau,
phoofolo ye e tiilego go feta tšohle,
ye e se nago se e se tšhabago;
31ke mokoko wo o gwantago;
ke phoko,
le kgoši ge e etile batho ba yona pele.30:31 Ka Seheberu temana ye ga e kwagale gabotse.
32Ge eba o kile wa ba setlaela,
wa ikgodiša mme wa loga maanomabe, tlogela!
33Go thitha maswi ke go ntšha sereledi;
go itia motho nko ke go mo ntšha mokola;
go hlohleletša kgalefo ke go hlola phapano.


text:
41Ke ra gore mojalefa ge e sa le ngwana ga a fapane le lekgoba ka selo, etšwe e le yena mong wa tšohle. 2O sa laolwa ke bahlokomedi le ba go mo laolela dithoto go fihlela ge go fihla nako ye e beilwego ke tatagwe. 3Gomme le rena mola re sešo ra gola mo go tša moya re be re laolwa ke meoya ye e bušago lefase. 4Fela ya re ge go fihla nako ye e beilwego, Modimo a roma Morwagwe, wa go belegwa ke mosadi, a bušwa ke molao wa Bajuda ge a seno tswalwa, 5
gore a tle a rekolle ba go bušwa ke wona molao woo gore re tle re dirwe bana ba Modimo.
6Go laetša gore ke lena bana ba Modimo, Modimo o romile Moya wa Morwagwe ka dipelong tša rena, wona wa go goelela wa re: “Aba,4:6 “Aba” Le ke leina la Searamo le le rago “Tate”. Tate!” 7Ka gona, ga o sa le lekgoba, o morwa, gomme ka ge o le morwa wa Modimo, Modimo o go dirile mojalefa wa gagwe.
8Kgale mola le be le sa tsebe Modimo le be le khunamela dilo tše ka botšona e sego medimo. 9Gomme bjale ka gore le tseba Modimo – goba, a ke re bjale ka gore Modimo o a le tseba – le reng le nyaka go boela meoyeng yela ya go fokola ya go se be le mohola ya go buša lefase? Le reng le nyaka go e khunamela gape? 10Go na le matšatši a le a hlomphago, le dikgwedi, le dihla tša meletlo, le mengwaga. 11Ke boifa gore nka no ba ke itapišeditše lefeela ka lena.
12Banabešo, ke a le kgopela, hle, ebang bjalo ka nna. Gape le nna ke bjalo ka lena. Ga se la mphošetša ka selo. 13Le tla gopola gore ke bolwetši bjo bo ilego bja mpha sebaka sa go le begela Ebangedi la mathomo. 14Fela le ge bolwetši bja ka e ile ya ba moleko mo go lena, moleko wa gore le nnyatše goba le ntšhišingwe, ga se la dira bjalo. Sa lena e bile go nkamogela ka mokgwa wo le bego le ka amogela morongwa wa Modimo, ka mokgwa wo le bego le ka amogela Kriste Jesu. 15Bjale lethabo lela la lena le feletše kae? Gape nna nka le hlatsela gore ge go be go kgonegile le ka be le ile la ikgonya mahlo la mpha ona. 16Kgane ke le fetogetše lenaba ge ke le botša nnete?
17Batho bao le ge nke ba tshwenyegile ka lena, maikemišetšo a bona ona ga se a loka. Se ba se gabilego ke go le aroganya le nna, gore le theeletše bona. 18Go tshwenyega ka motho go lokile ge eba maikemišetšo a lokile, gomme seo ke nnete ka mehla, e sego fela ge ke na le lena. 19Lena bana ba ka, ke sa buša ke le kwela bohloko bja go swana le lešoko la mosadi ge a belega, go fihlela ge le swana le Kriste. 20Ke duma ge nkabe ke na le lena gonabjale, gore ke bolele le lena ka boleta. Ke eme hlogo ka taba ya lena.
21Nke le mpotše lena le nyakago go bušwa ke molao wa Moshe: Na le a kwa gore molao wa Moshe o reng? 22
21:2
O re Abrahama o be a na le barwa ba babedi, yo mongwe a belegwe ke mosadi wa lekgoba, yo mongwe a belegwe ke mosadi wa molokologi. 23Yo wa go belegwa ke mosadi wa lekgoba o be a tswetšwe ka mokgwa wo go tswalwago motho mang le mang; eupša wa go tswalwa ke mosadi wa molokologi yena o be a tswetšwe ka kholofetšo ya Modimo. 24Ditaba tše e dio ba seswantšho. Basadi bao ba babedi ba emetše dikgwerano tše pedi. Mosadi yo bana ba gagwe ba tswalelwago bokgobeng ke Hagare, gomme o emetše kgwerano ye e dirilwego thabeng ya Sinai. 25Sinai ke thaba ya kua Arabia, gomme4:25 “Sinai ke thaba ya kua Arabia, gomme” goba “Hagare, yo a emetšego thaba ya Sinai kua Arabia” ke seswantšho sa motse wa gonabjale wa Jerusalema wo o lego bokgobeng gotee le batho ba wona. 26Ge e le Jerusalema ya legodimong yona e lokologile gomme ke mmagorena. 27
Gomme Mangwalo a Makgethwa a re:
“Thaba, wena moopa,
wena o sa belegego!
Hlaba mokgolokwane,
wena o sa tsebego lešoko la pelego!
Gobane bana ba mosadi yo a hladilwego ba tla feta ba yo a dulago le monna ka bontši.”
28Bjale ge, lena banabešo, ke lena bana ba Modimo ka kholofetšo, bjalo ka Isaka. 29
Ka nako yela morwa wa go tswalwa bjalo ka motho mang le mang o ile a hlakiša wa go tswalwa ka kholofetšo ya Modimo, gomme le bjale go sa le ka mokgwa woo. 30
Fela Mangwalo a Makgethwa ona a reng? A re: “Raka mosadi wa lekgoba le ngwana wa gagwe; gobane morwa wa lekgoba a ka se je bohwa le morwa wa molokologi.” 31Gomme rena, banabešo, ga re bana ba mosadi wa lekgoba, re bana ba mosadi wa molokologi.


text:
Ka dinako tša pele, tšatši ka tšatši bophelo bja Basotho bo be bo na le ditlwaedi, karoganyo tša mešomo go ya ka bogolo le bong. Letšatši le be le thoma ge letšatši le hlana, lelapa e be le tšoga.
Ka ge lehea le beilwe sekeng sa mabelethoro bjalo ka dijo tša ka mehla, difihlolo tša ka mehla e be e le lehea ka maswi a go bedišwa go ba maswi a go baba gomme ka dinaki tše dingwe nama. Maloko a lapa ka tlwaelo ba be ba ja mmogo ka ntlong ye kgolo goba, ka lapeng mo mesong ya go fiša.
Ge baeng ba be ba le gona, banna ba be ba ja ba mathomo gomme basadi le bana ba ba ja mašaledi. Go ya ka histori, banna ba Basotho ba be ba ja ka gare ga lekhotla ka moo basadi ba bona ba be ba ba emelago gona. Banna ba be ba kopana go lekhotla go kgatha tema ka go sekiša, goba ka go thuša go rarolla phapano yeo e tlišitšwego go kgoši goba hlogo; goba ba be ba ahlaahla ditaba tša bjale.
Bao ba nago le mešomo ye kgethegilego, go fa mohlala, bongaka bja tlhago, diviners, badira seroto, ba be ba tšea nako ba ithuta boporofešenale bja bona le go kgoboketša ditswaki le ditlabakelo tše tala.
Bontši bja nako ya bona e be e lebišitšwe go pabalelo ya diruiwa; Ge diruiwa di tsebišitšwe go tšwa Yuropa, banna ba be ba tšea maikarabelo a go lema, mošomo wo o bego o le wa basadi ka go šomiša dikota tša go epa le hoes, le ge e le gore e be e le banna bao ba tloša dithokgwa mo mafelo ao a tla dirišwago bjalo ka tšhemo.
Ka kakaretšo, mešomo ya banna ya ka mehla e be e se boima ka ntle le ka dinako tša go otlela dikgomo go phuruphuša.
Mešomo ya basadi, yeo e bego e fapana go ya ka maemo a sehla le maemo, e be le mediro ya go lapiša go feta ya banna.
Ba be ba swiela ka gae, ba lokiša difihlolo, ba lata meetse, gomme ba hlekiša lebala le go buna dibjalo. Se se ka dira gore be dule mo tšhemong lebaka le letelele go thoma ge letšatši le hlaba go fihla le tikela.
Go pšatlha mafela gantši go be go dirwa ke basetsana ba bagolo. Ka nako yeo go be go se nago mošomo wo montši, basadi ba hlokomela dintlo tša bona, ba plastera maboto le mabato ka maraga, ba tloša mahlaka a senyegilego mo magora le go dira mešomo ye mngwe ya ka gae.
Nako ya go iketla ye nnyane ba be ba etela bagwera le meloko ya bona. Go tloga bonnyaneng, bana ba be ba fiwa itšego mešomo ya tšatši le lengwe le le lengwe. Bašemane ba be ba hlokemela dipudi gomme ge ba gola, dikgomo. Basetsana ba be ba thuša bomme bja bona ka mešomo ya gae.Translated by Lebogang Sewela


text:
Ka ge batho ba bašweu ba thoma go laola le go buša metseng ya matsonga, maatla ya dikgoši e ile ya theoga. Ke 1920s bašweu ba bantši ba ile ba wiša mmušo. Batho ba kgethollo ba be ba bona'morafe bjalo ka Legae la tlhago la setšhaba sa Afrika se tsena go koketšong ya phadišano le bathobašweu mo mafelong a ditoropong a bathobašweu.
Maemo a kgoši a ile a tiišwa ke molao wa 1920s, le ka morago ga mengwaga ye 30, e taolo ya morafe e ile ya ba bohlokwa go tshepisdišo ya Bantustan. Ka tlwaelo kgoši (hosi) le khansele ya gagwe ba na le taolo ya mafelelo ebile ba sa na le karolo ye bohlokwa go mmušo matsonga ka moka.
Bogoši bo a leabelwa gomme bo wela go leloko la bao ba maemo a godimo ba malapa a kgalekgale a lego gare ga sehlopha sa maatla. Kgoši ye mpša e swanetše go dumelelwa ke khansele ya Setšhaba e be a amogelwa semmušo mo setulong. Ge e le gore ke wo monnyane go tatagwe yo a hlokafetšego, ka tlwaelo, buti wa tatagwe o šoma bjalo ka moemedi wo mogolo.
Mo nakong ye e fetilego ya hosi o be e na le maatlaa magolo. O abetšwe naga lego bega dithutu tša koma, punoya meletlo le pino ya pula; o be a lamolwa magareng ga maloko a sehlophathuto le moya wa badimo; o be a dira diphetho tšohle tšeo di amanago le ntwa le sešole; O be a na le maikarabelo a taolo ya sehlopha, gomme e be a leka melato ye šoro, le bao ba nyakago boipiletšo go tšwa go mantona. O be a thušwa ke bahlankedi bao ba bego ba phetha mešomo ye e kgethegilego.
Lehono dikgoši di lefelwa badudi ba maikarabelo a go sepediša batho bao ba lego ka tlase ga bona. Ba swanetše go kgoboketša metšhelo le go hlokomela ditirelo tša go swana le kabo ya meetse a dipompi goba go aga diphapoši tše mpsha. Ba tšwela pele go raloka tema ye bohlokwa bjalo ka disenthara tša boitsebišo le lerato go ditšhaba tša dinagamagaeng.
Translated by Lebogang Sewela


text:
Caracal
Leina
Caracal (Felis caracal)
Ponalo
Katse ye kgolo ya mmala botsothwa bjo bo sehla, e na le ditsebe tše diso tša go ba le boya bjo boso, mmala wa mpa ya yona o bjalo ka maswi gomme e na le mabala a go sehlafala a namune le maoto a matelele. Sefahlego se na le matšhwao a bose. Phoofolo ye, e swanela go tšewa bjalo ka ye nngwe ya dikatse tše di bose kudu lefaseng. Caracal e sepela ka bokgogomošo e bile e ne maikutlo a go ipela ka maatla. Ke setsibe mo go nameleng le go tšea polokego mehlareng. Ye Melanistic goba Caracal ye boso mmele kamoka le tšona di setše di begilwe.
Dijo
Ka go tsoma, Caracal gantšhi e tsoma bošego, eupša gape e tla šomiša diiri tša mathapama go nyaka motšwasehlabelo wa yona. Modiro wa yona wa mosagare o kile wa bonwa, kudukudu mo go tsomeng dinonyana. Ka bogolo bja yona, Caracal e maatla e bile e lebelo, gomme gape le go tšea ditšwasehlabelo tše nnyane bjalo ka Magotlo a leganata, Magotlo a molaba le setlhora sa melete le Legotlo la matlapa, gape e ka kgona go wiša Tholo ya lehlaka ye kgolwane le phuti ya Duiker. Katse ye e kgona, e dutše fase, go tlola dimetara tše 4 go ya go 5 mo moyeng ka go šomiša maoto dirope le matsogo a yona a morago a maatla. E dira se go swara nonyana ya go fofa yeo e bego motšwasehlabelo go tšwa moyeng.
Pelegišo
Mo tikologong tša yona tše ntšhi Caral ga e na sehla seo se beilwego sa tswalo gomme ya tshadi e kgona go goela le dipoo tša go fihla go tše tharo. Nomoro ya tswalo e fapana bogareng bja dikatsana tše ye 1 go ya go 6, tse di tswalwang ka morago ga nako ya go duša ye ka bago matšatši a 78. Dikatsana di ka bona boima bja dikilograma tše 21 ka letšatši gomme di ba di godile ka dikgwedi tša go ba 16 go ya go 18, di ikemela ka noši gantšhi go tloga ka dikgwedi tše 12.
Boiswaro
Gantšhi Caracal e sepela bošego e rata go nna mo sephiring e le noši, gape ke phoofolo ye e bogale. Ka lebaka la gore e tsomiwa bjalo ka phoofolo ya go tshwenya ke balemirui, Caracal ke lebaka le go lego bothata go e bona.
Madulo hlago
Katse ye e hwetšwa mo mašokeng a omilego, le mo dibakeng tša dihlare, mafelong a dihlašana le mo tikologong tša go ba makgwakgwa dithabeng, mo dikarolong tša go tsebega e kgona go phela godimo go fihla go dimetara tše 3000. Bjalo ka dikatse tše dingwe di hwetšwa mo mafelong a omilego, a go hloka pula, goba mafelong a nyakilego go ba leganata. Caracal e ka phela sebaka se se telele ntle le meets, sebakeng sa ona, o tla ja motšwasetlhabelo gomme ya humana meetse ka mpeng ya yona.
Moo di hwetšwago gona
Di hwetšwa mo Aforika Borwa ka bophara, e rata mafelo a bulegilego ka mašokeng a mehlare gammogo le mafelong a matlapa, mebotong.
Dipalopalo tša bohlokwa
Boima (tshadi): dikilograma tše 11
Boima (poo): dikilograma tše 15
Botelele (tshadi): disentimetara tše 109
Botelele (poo): disentimetara tše 117
Nako ya go duša: disentimetara tše 117 (matšatši a 78)
Nomoro ya tše nnyane: 2 - 4 (nako tse dingwe 5)
Tolamo: Carnivora
Lelapa: Felidae
Tswadišo
2 - 4 (nako tse dingwe 5) tše nnyane di tswalwa go tloga go Diphalane go ya Hlakola ka morago ga nako ya go duša ya dikgwedi tše ka bago 2.
Tlhalošo mohlala
Ge o e bapiša le Serval, mohlala wa Caracal o sephara, gomme sebaka sag are ga menwana ya ka pele go bonala kudu ge e gatile.


text:
Rock Hyrax
Pela
Leina
Pela (Procavia capensis)
Ponalo
Pela e tswalana bose le tlou le ka ge di fapana kudu ka bogolo. Setswalano sa tšona se bonagala ka bo tshwano bja sebopego sa maoto le meno a tšona ka bobedi.
Dijo
Pela e phela ka go ja dilo tša dimela. E na le go ja dijo tša go fapana, e fela e rata go ja bjang ge bo le gona ka nako ya puIa. E fela ka nako ya go oma e ja dilo tša dibjalo tše dilego gona. Go thwe dibjalo di a bolaya. Matšoba a go swana le mosses le mabele a dipete a ka šomišiwa ka nako ya kgatelelo, ya go oma.
Pelego
Bana ba belegwa ka nako ya selemo morago ga nako ya tšona ya go gola ya dikgwedi tše šupago. Tše tshadi tše dingwe di kgona go ima pele di swara ngwaga o tee. Malapa a fapana ka dipalo, go na malapa a tše pedi le a tše tharo. Go na le sehlopha se se nalego e tona e tee yeo e etelago pele le tše tsadi tše lesomepedi šupa. Tše tona, tšeo di godilego di dula ntlheng ya mafelo ao.
Mokgwa
Pela e rata go patlama letšatšing mo matlapeng a magolo, gagolo maseng le mosegare. Gantšhi di bolawa ke Dintsu, Dithoane le Dinkwe.
Di hwetšagala kae
Ka ge go bonagala ka leina gore di rata mefelo a matlapa ka gohle mo Afrika Borwa. Pela e kgona go phela ga botse mafelong a go ba le mehlare kgauswi le sefahlego sa legaga.
Vital Statistics
Leina la se Latin: Procavia Capensis
Boima bja e tshadi: Dikhilometer tše 2,5 - 4,2
Boima bja e tona: Dikhilometer tše 3,2 - 4,7
Botelele bja e tshadi: 55 cm
Boima bja e tona: 55 cm
Nako ya go gola: Dikgwedi tše seswai
Palo ya bana: 1 - 6
Sexual Maturity: Dikgwedi tše lesomepedi šupa
Boima bja pelego: 165 - 230 g
Order: Hyracoidea
Lapa: Procaviidae
Go rua: Ngwana o tee goba bana ba ba tshelelago ba belegwa ka kgwedi ya Septemere goba Oktobere le Matšhe - Aporele morago ga nako ya tšona ya go gola ya dikgwedi tše šupago.
Tlhalošo ya mehlala
E na le menwana ya maoto ye menne ka pele le e meraro ka morago. Menwana ya maoto ka moka e nale manala ka ntle le monwana wa ka gare wa leoto la ka morago, ka ge le sekame. Bogato bja maoto bo ponokile, letlalo ke le lekoto, e bile le aparetše ke mošifa wa tshwelesa wo o dirago gore bokagodimo bo phele bo thapile go nameletša swaro. Se se dira gore e kgone go rerišana le mokonya le matlapa a boreledi le go namela dihlare gabotse.